Ibu hamil perlu divaksin untuk kurangkan risiko Covid-19

Sejak akhir-akhir ini terdapat desas-desus dalam kalangan ibu hamil yang terlalu takut untuk mendapatkan vaksin Covid-19.

Walaupun vaksin Pfizer telah diumumkan sebagai pilihan vaksin yang sesuai untuk golongan ibu hamil dan menyusukan, Ketua Jabatan Perbidanan dan Sakit Puan, Hospital Pantai Kuala Lumpur (PHKL), Dr. Premitha Damodaran masih menerima pelbagai soalan daripada pesakitnya tentang keselamatan vaksin tersebut terhadap kandungan mereka.

Dengan pengalaman lebih daripada 25 tahun, beliau sendiri mengakui belum pernah melalui pandemik yang serius seperti Covid-19 dan menggesa supaya ibu hamil mendapatkan vaksin dalam tempoh antara Minggu 14 dan Minggu 33 kehamilan.

“Apabila seorang wanita hamil, tubuhnya mengalami perubahan drastik untuk disesuaikan dengan kesihatan dan keselamatan bayi dalam kandungannya. Tahap imuniti si ibu menurun dan si ibu mudah terdedah pada pelbagai jenis penyakit,” katanya.

Secara umumnya, golongan ibu sudah lama menerima vaksin sepanjang kandungan untuk menjamin kelahiran bayi yang sihat dan terlindung daripada penyakit.

“Buat masa ini, kita perlu memastikan ibu-ibu ini mendapatkan vaksin Covid-19 kerana penyakit tersebut telah terbukti lebih berbahaya berbanding penyakit lain,” kata Dr. Premitha.

Dalam kes positif Covid-19 yang melibatkan ibu hamil, kategori klinikal penyakit tersebut boleh bertambah serius dalam masa singkat berbanding individu lain.

Sekiranya mereka yang tidak hamil masih boleh dikuarantinkan di rumah bagi kategori satu atau dua, keadaan ibu hamil boleh melarat dengan cepat kerana rahim ibu yang mengembang mengikut tempoh kehamilannya khususnya selepas memasuki bulan keempat memberi impak terhadap paru-paru si ibu.

Sebab itu, ibu hamil yang disahkan positif sering kali ditahan di hospital untuk perhatian lanjut sehingga betul-betul sembuh.

Bercerita tentang kesan sampingan vaksin Covid-19 yang merisaukan, Dr. Premitha meyakinkan golongan ibu hamil bahawa kesan selepas vaksinasi seperti rasa lenguh, pening kepala, mual dan demam boleh dirawat dan tidak mendatangkan mudarat kepada ibu dan bayi kerana kesan tersebut akan hilang dalam masa terdekat.

“Sekiranya perlu, doktor akan memberikan ubat paracetamol untuk ibu hamil menangani kesan sampingan tersebut.

“Jangan keliru kesan ini dengan kesan alahan. Alahan boleh mengakibatkan serangan kejutan (anaphylactic shock) sehingga muka bengkak dan sukar bernafas. Kita perlu cuba bertahan dengan rasa kurang selesa selepas divaksinkan kerana dalam tempoh hamil, kesihatan ibu adalah yang paling mustahak. Tanpa ibu yang sihat dan bebas penyakit, bagaimana bayi yang sihat dapat dilahirkan?,” katanya.

Tambah beliau, terbaharu, kita sudah selesai Fasa Satu Program Imunisasi Kebangsaan yang melibatkan antara 80 hingga 90 peratus kakitangan kesihatan seluruh negara.

Kini, hospital adalah antara tempat paling selamat untuk anda. Oleh itu, jangan takut untuk datang ke hospital dan berbincang dengan doktor anda tentang sebarang isu melibatkan kehamilan dan vaksin Covid-19.

“Malah, kakitangan kesihatan yang hamil juga digalakkan untuk mengambil vaksin. Sehingga kini, mereka juga tidak mengalami apa-apa isu berkaitan COVID-19 sepanjang kehamilan mereka. Para ibu perlu mendapatkan maklumat yang tepat daripada sumber sahih dan tidak mudah terpedaya oleh sebaran dalam media sosial kerana setiap kehamilan adalah unik. Sebab itu ibu-ibu perlu mendapatkan nasihat daripada doktor tentang menghadapi kehamilan sepanjang tempoh pandemik,” jelasnya.

Antara lain, Dr. Premitha menasihatkan golongan suami untuk memainkan peranan lebih proaktif dalam menjaga keselamatan isteri mereka yang sedang hamil.

Para suami perlu mengambil langkah berjaga-jaga apabila keluar bekerja, membeli barang keperluan rumah dan melaksanakan tugas lain sebelum kembali ke rumah untuk bertemu keluarga mereka kerana penjagaan selepas kelahiran juga amat penting.

Walaupun kakitangan kesihatan boleh menawarkan suasana yang selamat untuk ibu dan bayi di hospital, cabaran sebenar adalah apabila si ibu dan bayi pulang ke rumah.

“Kami faham ahli keluarga, jiran tetangga dan rakan-rakan amat teruja untuk menyambut ketibaan ‘orang baharu’ dalam keluarga, tetapi dalam tempoh pandemik ini sebaiknya elakkan kedatangan pelawat yang mahu menyentuh bayi anda. Walaupun mereka nampak sihat pada mata kasarnya, sukar untuk kita membezakan individu sihat dengan individu yang tidak menunjukkan sebarang simptom Covid-19,” katanya.

Dengan ribuan kes baharu yang dicatatkan dalam negara setiap hari, Dr. Premitha berharap ibu hamil dan menyusukan akan terus mengikut SOP yang digariskan dan memilih untuk divaksinkan.


Belia penggerak utama era digitalisasi, kata Muhyiddin

Tan Sri Muhyiddin Yassin berkata usaha menggilap potensi dan meningkatkan keupayaan belia perlu dilakukan kerana golongan itu mampu menjadi penggerak utama dalam era digitalisasi dengan memanfaatkan aplikasi digital bagi menjana sumber pendapatan.

Pengerusi Majlis Pemulihan Negara (MPN) itu berkata belia juga memainkan peranan penting ke arah memacu pembangunan negara yang mampan dan inklusif pasca pandemik.

Beliau berkata generasi muda perlu meneroka peluang untuk menceburi bidang-bidang baharu bagi memacu agenda pendigitalan selari dengan inisiatif MyDIGITAL dan Rangka Tindakan Ekonomi Digital Malaysia yang telah dilancarkan kerajaan Februari tahun lepas.

“Antara cabaran utama belia masa kini adalah perubahan kehendak pasaran yang semakin dinamik di seluruh dunia, khususnya pemadanan kemahiran.

“Belia perlu dilengkapi dengan kemahiran berasaskan teknologi digital melalui penyesuaian norma baharu dalam mendepani Revolusi Perindustrian 4.0,” katanya menurut Bernama.

Beliau yang juga merupakan Pengerusi Institut Masa Depan Malaysia (MASA) berkata demikian ketika berucap pada program #RUANGBELIA Bersama Tan Sri Muhyiddin Yassin anjuran MASA di ibu negara hari ini.

Beliau berkata menerusi kerjasama Kementerian Belia dan Sukan, pembangunan Model Baharu Pembangunan Belia yang holistik sudah pasti dapat menepati aspirasi belia dalam melahirkan pemimpin yang berdaya saing dan kalis cabaran masa depan di peringkat global.

Sementara itu Muhyiddin berkata kerajaan juga perlu terus mendengar dan memberi perhatian terhadap suara dan pandangan generasi muda di peringkat akar umbi agar mereka dapat terus menyumbang ke arah perancangan dasar kerajaan dan pembangunan negara.

“Langkah ini penting untuk memastikan supaya segala dasar dan inisiatif kerajaan kekal relevan dengan mengambil kira aspirasi dan keperluan semasa belia yang menjadi antara golongan paling terkesan.

“Saya sendiri berpeluang bertemu dengan ramai anak muda di lapangan dari Semenanjung sehinggalah ke Sabah dan Sarawak… Saya turut mengadakan perjumpaan bersama pucuk pimpinan Majlis Belia Malaysia (MBM) dalam memperkukuh landasan pembangunan golongan belia di negara kita,” katanya.

Muhyiddin berkata sebagai kesinambungan Pelan Pemulihan Negara (PPN), MPN akan terus mengadakan siri libat urus untuk mengumpul pandangan dan input daripada pelbagai lapisan masyarakat termasuk golongan belia ke arah pelaksanaan PPN 2.0 yang sedang dirangka.

“Melalui platform seperti ini #RuangBelia, saya berharap saudari sekalian dapat bersama-sama merungkai isu semasa, especially those bread and butter issues affecting the rakyat, serta memberi pandangan konstruktif yang boleh menyumbang kepada usaha pemulihan negara secara menyeluruh,” katanya.


‘Bismillah’ ditemukan pada batu marmar berusia 195 juta tahun

Ukiran yang kelihatan membentuk ayat ‘Bismillah’, atau Dengan Nama Allah, pada kepingan marmar berusia 195 juta tahun, ditemukan di kuari batu marmar di wilayah Turki, Antalya.

Penemuan itu berlaku di kawasan perniagaan marmar Antalya Marble Industry and Trade Company di kampung Taskesigi di daerah Antalya Korkuteli.

Tulisan yang tertera pada batu itu menarik perhatian pelombong ketika marmar itu sedang diproses di kuari.

Sambil mengeluarkan habuk daripada marmar itu, pekerja menyedari tanda itu kelihatan seperti ejaan “Bismillah” dalam huruf Arab.

Kepingan marmar itu kemudiannya dihantar ke Universiti Suleyman Demirel di wilayah Isparta barat daya Turki untuk dianalisis.

Tiga saintis Fuzuli Yagmurlu, Rasit Altindag dan Nazmi Sengun, akhirnya membuat penemuan menarik dalam analisis mereka.

Walaupun ianya ditemui di dalam marmar berusia 195 juta tahun, tanda itu dipercayai berlaku secara semula jadi.

Sebelum ini, sisa bioklastik fosil milik hidupan laut yang hidup 195 juta tahun dahulu ketika zaman dinosaur ditemui pada batu kapur dolomit yang membentuk plat.

Laporan mengatakan tulisan Bismillah di atas kepingan marmar itu adalah formasi semulajadi sepenuhnya dan terbentuk hasil daripada pemecahan, ubah bentuk dan susunan sisa-sisa kerang berbentuk hati dari semasa ke semasa.

Menurut laporan saintifik yang diberikan oleh Dekan Fakulti Teologi Universiti Akdeniz, Ahmet Ogke, tulisan Arab pada marmar itu sama dengan ejaan Bismillah yang tercatat di dalam al-Quran. – Agensi


Mayat dua pelajar sekolah agama lemas dijumpai berpelukan

Dua pelajar sekolah agama yang dilaporkan hilang ketika berenang bersama rakan di Sungai Machang Limbat di Kota Bharu semalam, ditemukan lemas kira-kira 20 meter dari tempat kali terakhir mereka dilihat.

Mayat Luqman Hakim Azman, 16, dan Muhammad Zulhafiz Azman, 18, ditemui pasukan mencari dan menyelamat pada jam 8.30 pagi tadi.

Ketua Polis Daerah Kota Bharu Asisten Komisioner Mohd Rosdi Daud berkata pasukan mencari yang terdiri daripada polis, bomba dan penyelamat serta penduduk kampung menyisir kawasan itu sejak semalam bagi mencari dua remaja terbabit.

Rosdi berkata kedua-dua remaja itu didapati berpelukan antara satu sama lain

“Kedua-dua mangsa ditemukan terapung kira-kira 10 minit selepas operasi mencari dan menyelamat digerakkan bermula pukul 8.30 pagi tadi,

“Mayat telah dihantar ke Hospital Universiti Sains Malaysia di Kubang Kerian untuk bedah siasat,” katanya dalam kenyataan hari ini.

Kedua-duanya, pelajar sekolah agama di Terusan Limbat, dilaporkan pergi ke sungai bersama sembilan rakan lain kira-kira jam 6 petang semalam untuk berenang.

Sungai itu terletak kira-kira 200 meter dari sekolah mereka.

Difahamkan, remaja terbabit pergi ke sungai tanpa memaklumkan kepada warden sekolah.

Semasa berenang, salah seorang rakan kemudian menyedari bahawa kedua-duanya hilang sebelum kejadian itu dimaklumkan kepada polis. Kali terakhir mereka dilihat kira-kira jam 6.45 petang.

Pihak berkuasa dimaklumkan mengenai kejadian itu kira-kira jam 7.15 malam. Enam anggota dari balai bomba dan penyelamat Pasir Tumboh serta lapan penyelam dari unit Penyelamat Air Pengkalan Chepa dikerahkan ke lokasi kejadian.

Operasi mencari dan menyelamat dijalankan dalam radius 200 meter dari lokasi kejadian dan dihentikan sementara akibat keadaan gelap sebelum disambung semula pagi tadi.


Anwar makan bersama MB Perlis daripada UMNO, siapa belanja?

Ketika angin bertiup kencang mendakwa bakal wujud jajaran baharu antara UMNO dengan Pakatan Harapan (PH) selepas Pilihan Raya Umum Ke-15 (PRU-15), tersebar pula satu klip video di media sosial yang menguatkan lagi dakwaan itu.

Kali ini dalam video yang dirakam seorang wanita itu, jelas kelihatan Presiden PKR Datuk Seri Anwar Ibrahim sedang menikmati hidangan bersama beberapa individu lain, termasuk Pengerusi Badan Perhubungan UMNO Perlis, Datuk Seri Azlan Man.

Turut kelihatan Setiausaha Agung PKR, Datuk Seri Saifuddin Nasution Ismail di sisi Anwar.

Tahun lalu, Azlan pernah menafikan pembentukan jajaran baharu antara UMNO dengan PKR dan DAP malah beliau menyifatkan ia tidak akan berlaku.

Menteri Besar kerajaan sementara Perlis itu menyifatkan polemik berkenaan hanya cubaan musuh untuk melemah dan memecahbelahkan parti.

Penafian itu dibuat pada Jun tahun lalu selepas acap kali muncul khabar angin akan berlaku jajaran baharu atau khemah besar yang digerakkan PKR dan DAP bagi memancing parti Melayu termasuk UMNO.

Namun menjelang PRU-15 yang akan berlangsung kurang 48 jam itu, tersebar pula video beliau menikmati makanan dengan penuh mesra bersama musuh politiknya itu.

Sebelum ini, veteran UMNO yang kini menjadi calon Perikatan Nasional bagi Parlimen Arau dalam PRU-15 ini, Datuk Seri Shahidan Kassim berpendapat Presiden UMNO Datuk Seri Ahmad Zahid Hamidi tidak sewajarnya mengadakan rundingan sulit dengan Anwar.

Menurutnya perbuatan itu sudah pasti membelakangi pendirian dan keputusan yang telah dibuat pada Perhimpunan Agung UMNO sebelum ini iaitu ‘No Anwar, No DAP’, sekiranya benar-benar berlaku.

“Kalau ada rundingan sulit, itu tidak wajar berlaku sebab apa dalam Perhimpunan Agung UMNO, (pendirian) yang dibuat sebelum ini, kita telah buat keputusan No Anwar, No DAP,” katanya.


Peluang Malaysia ke Piala Asia tipis selepas tewas 1-2

Peluang Malaysia untuk layak ke Piala Asia 2023 semakin tipis selepas tewas 1-2 kepada Vietnam di Stadium Al Maktoum, Dubai, Emiriah Arab Bersatu (UAE), awal pagi ini.

Kekalahan keempat skuad Harimau Malaya kepada pasukan bimbingan Park Hang-seo itu menyaksikan hilang peluang untuk menduduki dua tempat teratas dalam Kumpulan G apabila tewas kepada

Daripada lapan kumpulan, hanya pasukan di tempat teratas dan empat pasukan terbaik di tempat kedua akan mara ke pusingan ketiga kelayakan Piala Dunia 2022, sekali gus layak secara automatik ke Piala Asia, manakala pasukan lain terpaksa menempuhi satu lagi pusingan kelayakan ke Piala Asia.

Pada aksi hari ini, keputusan ketua jurulatih negara Tan Cheng Hoe yang meletakkan gandingan Brendan Gan dan Muhammad Syafiq Ahmad di tengah, dilihat mampu menguasai perlawanan pada babak pertama, namun gagal dalam mencabar gawang gol Vietnam,

Vietnam berjaya membuka tirai jaringan menerusi tandukan Nguyen Tien Linh pada minit ke-27, yang gagal dihalang oleh benteng pertahanan negara yang sedikit hilang fokus setelah tidak dapat mengawal bola selepas sepakan sudut pasukan lawan.

Tandukan deras Muhammad Syafiq Ahmad pada minit ke-38, setelah menerima hantaran daripada Matthew Davies, berjaya dihalang oleh penjaga gol Vietnam Bui Tan Truong, manakala sepakan percuma Safawi Rasid juga berjaya ditampan keluar oleh penjaga gol veteran itu.

Bersambung babak kedua, Cheng Hoe, yang kehilangan bapanya Tan Chooi Siak, 95, semalam, membuat keputusan untuk menggantikan Syafiq dan Safawi dengan membawa masuk Nazmi Faiz Mansor dan Muhammad Akhyar Abdul Rashid.

Penyerang naturalisai negara, Guilherme de Paula akhirnya membalas kepercayaan yang diletakkan ke atasnya, apabila menyamakan kedudukan menerusi sepakan penalti deras pada minit ke-72.

Terdahulu, pengadil Ryuji Sato menghadiahkan sepakan penalti selepas de Paula dijatuhkan dalam kotak penalti oleh pemain pertahanan Vietnam.

Namun, keriangan skuad negara tidak kekal lama apabila Que Ngoc Hai meletakkan skuad kendalian Hang-seo sekali lagi di hadapan dengan melengkapkan sepakan penalti pada minit ke-82, setelah Brendan mengasari Nguyen Van Toan.

Ini merupakan kekalahan kedua berturut-turut skuad Harimau Malaysia dalam kempen kelayakan itu, selepas diaibkan 0-4 oleh Emiriah Arab Bersatu (UAE) minggu lalu.

Satu lagi aksi Kumpulan G menyaksikan UAE membelasah Indonesia 5-0.

Keputusan hari ini menyaksikan Vietnam, yang mengekalkan rekod tanpa kalah terus kekal di tangga teratas kumpulan dengan 17 mata selepas tujuh perlawanan, diikuti UAE (15 mata), Thailand (9), Malaysia (9) dan Indonesia (1).

Malaysia seterusnya akan beraksi menentang Thailand pada aksi terakhir kumpulan pada awal pagi Rabu, manakala Vietnam bakal berdepan cabaran UAE dalam penentuan juara kumpulan.


Proklamasi darurat di kerusi Parlimen, DUN ditamatkan

Proklamasi darurat ditamatkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bagi menangguhkan Pilihan Raya Kecil (PRK) Parlimen Batu Sapi, Gerik dan Dewan Undangan Negeri (DUN) Bugaya yang berkuat kuasa semalam.

Penamatan proklamasi itu turut melibatkan enam ordinan, menurut warta Warta Kerajaan Persekutuan bertarikh 6 Okt yang disiarkan oleh Jabatan Peguam Negara.

Menurut warta tersebut, pembatalan mendapat perkenan selepas Seri Paduka Baginda berpuas hati bahawa keperluan kesemua ordinan dan proklamasi darurat berkenaan yang diisytiharkan susulan wabak penyakit berjangkit Covid-19, telah berakhir.

Perintah pembatalan itu melibatkan Ordinan Darurat (Kuasa-kuasa Perlu) (Pembatalan) 2022 dan Proklamasi Darurat (Pembatalan) 2022 bagi Parlimen P.185 Batu Sapi, Sabah; serta Ordinan Darurat (Kuasa-kuasa Perlu) (No. 2) (Pembatalan) 2022 dan Proklamasi Darurat (No. 2) (Pembatalan) 2022 bagi Parlimen P.054 Gerik, Perak.

Turut dibatalkan Ordinan Darurat (Kuasa-kuasa Perlu) (No. 3) (Pembatalan) 2022) dan Proklamasi Darurat (No. 3) (Pembatalan) 2022 bagi kawasan Dewan Undangan Negeri (DUN) N.66 Bugaya, Sabah.

Pembatalan semua ordinan dan proklamasi darurat berkenaan mengikut Fasal (2B) Perkara 150 Perlembagaan Persekutuan dan Fasal (1) dan (3) Perkara 150 Perlembagaan Persekutuan.

Warta Kerajaan Persekutuan itu turut menyatakan perkara itu akan dibentangkan di Parlimen menurut Fasal (3) Perkara 150 Perlembagaan Persekutuan.

Sebelum ini Yang di-Pertuan Agong perkenan isytihar darurat di Parlimen Batu Sapi berkuat kuasa 18 Nov 2020 serta Parlimen Gerik dan DUN Bugaya masing-masing berkuat kuasa 12 Dis 2020, untuk membendung penularan Covid-19.


Ayob Khan Pengarah JSJN

Ketua Polis Johor, Datuk Ayob Khan Mydin Pitchay dilantik sebagai Pengarah Jabatan Siasatan Jenayah Narkotik (JSJN) Bukit Aman, berkuat kuasa esok, 25 Disember 2021.

Beliau menggantikan Datuk Razaruddin Husain yang dilantik sebagai Timbalan Ketua Polis Negara berkuat kuasa 26 Disember ini.

Setiausaha Polis Diraja Malaysia (PDRM), Deputi Komisioner Ruslan Khalid berkata jawatan Ayob Khan diisi Ketua Polis Kedah, Datuk Kamarul Zaman Mamat.

Dalam kenyataan malam ini, beliau berkata, Timbalan Pengarah (Integriti) Jabatan Integriti dan Pematuhan Standard Bukit Aman, Deputi Komisioner Wan Hassan Wan Ahmad dilantik Ketua Polis Kedah memakai pangkat Komisioner.

Rabu lalu, Razarudin silantik sebagai Timbalan Ketua Polis Negara menggantikan Datuk Seri Mazlan Lazim yang bersara wajib pada 24 Disember.

Menteri Dalam Negeri Datuk Seri Hamzah Zainudin berkata pelantikan itu mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selepas menerima nasihat Perdana Menteri Datuk Seri Ismail Sabri Yaakob atas perakuan Suruhanjaya Pasukan Polis (SPP).


Desak buka Parlimen tapi PKR tangguh pemilihan parti takut Covid-19

Walaupun mendesak agar sidang Parlimen segera dijalankan ketika pandemik Covid-19, PKR membuat keputusan sebaliknya melibatkan pemilihan parti apabila mengumumkan penangguhannya kerana bimbang ahlinya berisiko dijangkiti virus membunuh itu.

Selari penangguhan pemilihan parti, PKR juga melanjutkan tempoh memegang jawatan dalam Majlis Pimpinan Pusat (MPP) dan jawatan kuasa cabang bagi sesi 2018 hingga 2021.

Keputusan itu dicapai selepas Setiausaha Agung PKR, Datuk Seri Saifuddin Nasution Ismail menyampaikan dua usul khas pada Kongres Nasional PKR Ke-15, ia kemudiannya diluluskan oleh kongres.

“Paling akhir kita adakan pemilihan pada 18 November 2019 dan tempoh penggal pegang jawatan adalah tiga tahun iaitu berakhir pada November 2021.

“Dalam perlembagaan parti, MPP boleh mengawal atau menangguhkan pemilihan tetapi tidak lebih daripada 18 bulan. Jadi kita buat keputusan menangguhkan pada satu tarikh yang akan diputuskan tetapi tidak melewati Mei 2023 iaitu 18 bulan selaras dengan perlembagaan parti,” katanya hari ini petik Utusan Malaysia.

Justeru, beliau mengusulkan dua usul iaitu pemilihan parti akan diadakan pada satu tarikh ditetapkan tidak lewat dari Mei 2023 dan melanjutkan tempoh pegang jawatan sehingga pemilihan parti diadakan.

Kedua-dua usul itu diterima sebulat suara oleh perwakilan.

Pada masa sama, Saifuddin dalam kenyataan berkata, antara faktor lain juga adalah PKR tidak mempunyai masa yang mencukupi untuk mengadakan pemilihan tahun ini.

“Pemilihan parti lazimnya berlangsung hampir enam bulan membabitkan peringkat cabang, Angkatan Muda PKR (AMK), wanita dan MPP. Ketika tempoh darurat dan Perintah Kawalan Pergerakan (PKP) yang masih berjalan, pemilihan dalam tempoh yang panjang terdedah kepada risiko Covid-19.

“Pemilihan parti ialah sistem satu anggota satu undi yang berjalan secara himpunan fizikal. PKR sekarang mempunyai keanggotaan sebesar 1,033,000 ahli yang jika 30 peratus sekalipun keluar mengundi akan terdedah risiko Covid-19 yang amat membahayakan,” katanya.

Dengan mengambil kira semua faktor tersebut, beliau memberi jaminan bahawa PKR terus komited memberi keutamaan kepada usaha mengatasi pandemik Covid-19, membela rakyat, pemulihan ekonomi negara dan pelaksanaan program vaksinasi yang lebih berkesan dan menyeluruh.

Seramai kira-kira 2,000 perwakilan menyertai kongres itu secara dalam talian menerusi aplikasi Zoom, bermula dari pukul 8.00 pagi ini.


Wan Fayhsal sahut cadangan potong gaji Menteri untuk bantu rakyat

Cadangan agar gaji Menteri dan Timbalan Menteri dipotong disambut baik Senator Wan Ahmad Fayhsal Wan Ahmad Kamal bagi membantu rakyat yang tertekan susulan peningkatan kos sara hidup dan harga barang naik.

Timbalan Menteri Perpaduan Negara berkata tidak menjadi masalah baginya sekiranya kerajaan memutuskan untuk memotong gajinya, malah bersetuju juga pemotongan gaji itu diperluaskan melibatkan pengerusi dan lembaga pengarah syarikat berkaitan kerajaan (GLC) serta badan berkanun.

“Saya setuju jika Kabinet memutuskan untuk memotong gaji saya serta menteri menteri dan timbalan menteri yang lain.

“Bukan kami saja, malah penotongan gaji juga perlu membabitkan pengerusi GLC dan badan berkanun untuk berkongsi keperitan rakyat. Demi rakyat kita sanggup.

“Kadar potongan gaji juga terpulang, sama ada 10 atau 20 peratus,” katanya hari ini.

Wan Fayhsal terdahulu mempengerusikan mesyuarat Armada Bersatu di ibu pejabat Perikatan Nasional (PN).

Terdahulu, 20 kumpulan mahasiswa yang mendesak pelaksanaan pemotongan gaji menteri dan timbalan menteri bagi menangani situasi kenaikan harga barang yang berlaku secara mendadak ketika ini.

Mengulas lanjut, Wan Ahmad Fayhsal yang juga Ketua Armada, turut berpandangan kerajaan wajar mengkaji keperluan memotong peruntukan bukan keutamaan kepada Menteri dan Timbalan Menteri, seperti elaun luar negara.

“Saya setuju pemotongan mana-mana perkara yang tidak beri kepentingan secara umum, yang jika tiada pun tidak beri kesan pada perjalanan tadbir urus negara.

“Kerajaan wajar pertimbangkan supaya peruntukan ini boleh disalurkan kepada perkara yang lebih mustahak, khususnya mengurangkan kesengsaraan rakyat berdepan cabaran inflasi yang cukup getir,” katanya lagi.

Sebelum ini, cadangan pemotongan gaji disuarakan bekas Menteri Perdagangan Antarabangsa dan Industri Tan Sri Rafidah Aziz, ia bertujuan menunjukkan empati kepada rakyat Malaysia yang bergelut dengan peningkatan kos sara hidup.


Presiden UMNO kata tidak tahu surat RoS tular

Semalam, isu surat tular dari Jabatan Pendaftaran Pertubuhan Malaysia (RoS) kepada UMNO hangat diperkatakan dan perkara tersebut juga dibangkitkan semasa sidang Dewan Rakyat.

Surat tersebut dikatakan memutuskan sememangnya keputusan dibuat semasa Perhimpunan Agung 2022 lalu untuk tidak mempertandingkan pemilihan Presiden dan Timbalan Presiden adalah tidak sah, malah seorang Ahli Parlimen menuntut penjelasan berhubung surat tular tersebut di Dewwan Rakyat.

Bagaimanapun, Presiden UMNO, Datuk Seri Ahmad Zahid Hamidi berkata idak mengetahui perkara berkaitan surat tular tersebut.

“Saya tidak mengetahui ada surat tular,” katanya ringkas dipetik laporan BH.

Zahid semalam berucap semasa sesi pengenalan calon pemilihan UMNO di Kota Kinabalu, Sabah.

Terdahulu, surat dengan kepala surat RoS itu didakwa diutuskan kepada Setiausaha Agung UMNO, Datuk Seri Ahmad Maslan pada 2 Mac lalu.

Surat itu memaklumkan, RoS sudah meneliti secara terperinci permohonan pindaan Usul Tambahan (Usul Kelapan) ke atas Usul Ucapan Dasar Presiden UMNO di Perhimpunan Agung UMNO (PAU) 2022 yang menetapkan dua jawatan tertinggi parti itu tidak dipertandingkan dengan mengambil kira dasar UMNO yang berkuat kuasa.

Terdahulu, Menteri Dalam Negeri Datuk Seri Saifuddin Nasution Ismail semalam dilaporkan berkata KDN memutuskan untuk memberi pengecualian daripada pematuhan Seksyen 13(1)(c)(iv) Akta Pertubuhan 1966 (Akta 832) kepada UMNO berhubung keputusan usul tambahan tidak mempertandingkan jawatan Presiden dan Timbalan Presiden pada pemilihan parti tahun ini.

Saifuddin berkata pihaknya telah merujuk kepada Perlembagaan dan Peraturan-Peraturan Persidangan UMNO mengenai usul tambahan itu dan memberi pengecualian berdasarkan Seksyen 70 Akta 832.


Kalimah Allah: Titah Sultan Selangor bermakna kerajaan belum rujuk Majlis Raja-Raja

Persoalan timbul susulan titah Sultan Selangor Sultan Sharafuddin Idris Shah semalam adakah kerajaan campuran bercakap bohong dalam isu keputusan menarik rayuan penggunaan kalimah Allah, soal Datuk Seri Hamzah Zainudin.

Ketua Pembangkang berkata selepas titah Sultan Selangor dalam satu kenyataan semalam, ia secara tidak langsung menimbulkan percanggahan dengan kenyataan kerajaan sebelum ini mengatakan keputusan itu sudah dirujuk dengan Majlis Raja-Raja.

“Kes Jill Ireland dikeluarkan oleh (ahli Parlimen) Tambun sendiri apabila kata dah rujuk kepada Majlis Raja-Raja.

“Semalam kita dapat tahu Sultan Selangor telah keluarkan kenyataan selaku pengerusi MKI (Majlis Kebangsaan Bagi Hal Ehwal Agama Islam) bahawa baginda mahu isu ini dibawa ke Majlis Raja-raja.

“Maknanya isu ini belum dirujuk lagi,” katanya pada sidang media di Parlimen hari ini.

Terdahulu, baginda bertitah supaya isu itu dirujuk kepada MKI sebelum dipersembahkan kepada Majlis Raja-raja sebelum membuat keputusan muktamad berhubung isu penggunaan kalimah Allah.

Pada 15 Mei, Kementerian Dalam Negeri dan kerajaan Malaysia menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah “Allah” dan tiga perkataan Arab yang lain dalam penerbitan bahan agama mereka bagi tujuan pembelajaran.

Notis pemberhentian rayuan yang difailkan pada 18 April lepas itu menyatakan bahawa kedua-dua perayu tidak berniat meneruskan notis rayuan dikemukakan pada 12 Mac 2021 dan memberhentikan keseluruhan rayuan di Mahkamah Rayuan tanpa perintah terhadap kos.

Seterusnya pada 23 Mei lalu, Perdana Menteri Datuk Seri Anwar Ibrahim ketika di Dewan Rakyat menafikan dakwaan bahawa keputusan menarik balik rayuan kes kalimah Allah di mahkamah tidak dirujuk kepada Majlis Raja-raja.

Beliau yang juga ahli Parlimen Tambun berkata, keputusan perkara itu telah dirujuk kepada Yang di-Pertuan Agong Sultan Abdullah Sultan Ahmad Shah sebelum memberi pandangan supaya semua keputusan harus terikat dengan keputusan Majlis Raja-raja.


SPR terima pemakluman pembubaran tiga DUN

Suruhanjaya Pilihan Raya (SPR) sudah menerima surat pemakluman berhubung pembubaran tiga Dewan Undangan Negeri (DUN) Ke-14, iaitu bagi Pahang, Perlis dan Perak.

Setiausaha SPR Datuk Ikmalrudin Ishak berkata surat pemakluman berkenaan diterima daripada Speaker DUN negeri berkenaan, iaitu bagi Pahang dan Perlis yang bertarikh 14 Oktober 2022 serta Perak bertarikh 17 Oktober 2022.

“Justeru, penetapan tarikh penting pilihan raya bagi ketiga-tiga negeri ini akan dibincangkan serentak dalam Mesyuarat Khas SPR yang akan diadakan pada 20 Oktober ini,” katanya dalam satu kenyataan, hari ini.

Perak adalah negeri terakhir yang memutuskan untuk membubarkan DUN, hari ini, selepas Pahang dan Perlis, sekali gus akan mengadakan pilihan raya negeri serentak dengan Pilihan Raya Umum Ke-15 (PRU-15).

Enam lagi negeri memutuskan untuk tidak membubarkan DUN, termasuk tiga negeri di bawah pentadbiran Pakatan Harapan (PH) iaitu Pulau Pinang, Selangor dan Negeri Sembilan.

Presiden PH, Datuk Seri Anwar Ibrahim berkata, keputusan itu dibuat bagi memastikan persiapan dilakukan bagi menangani banjir yang dijangka berlaku di tiga negeri terbabit.

Tiga lagi negeri adalah di bawah pentadbiran PAS iaitu Kedah, Kelantan dan Terengganu, yang mana Presiden PAS, Tan Sri Abdul Hadi Awang, turut menyatakan sebab untuk menumpukan kepada persiapan menghadapi musim tengkujuh.


Kenanga jangka kadar pengangguran akan terus menyusut

Kenanga Investment Bank Bhd mengekalkan unjurannya ke atas kadar pengangguran yang dijangka berkurangan pada bulan-bulan akan datang, disokong pemulihan kukuh pasca pandemik berikutan negara dalam fasa peralihan ke endemik.

Dalam nota penyelidikan hari ini, ia berkata ramalan kadar pengangguran itu akan diperkukuhkan lagi dengan dasar kerajaan yang berterusan seperti program subsidi upah dan penambahbaikan selanjutnya dalam sektor perkhidmatan, terutamanya berkaitan aktiviti pelancongan, lapor Bernama.

“Berikutan situasi pasaran buruh mencatatkan pemulihan kukuh dengan kadar pengangguran bertambah baik kepada 3.9 peratus pada suku kedua 2022, kami menjangkakan pertumbuhan Keluaran Dalam Negara Kasar (KDNK) suku kedua akan berkembang kepada 7.7 peratus dalam keadaan penggunaan swasta yang dijangka stabil dan pengembangan dalam sektor perkhidmatan,” katanya.

Firma penyelidikan itu turut mengekalkan ramalan pertumbuhan KDNK 2022 pada 5.0-5.5 peratus.

Kadar pengangguran di Malaysia mencatatkan aliran penurunan pada 3.8 peratus untuk tempoh Jun 2022, paras terendah sejak negara dilanda pandemik Covid-19, dengan jumlah penganggur merosot kepada 630,600 orang pada Jun 2022 berbanding 637,700 orang pada bulan sebelumnya.

Senada dengan Kenanga, Hong Leong Investment Bank Bhd menjangkakan pasaran buruh akan meneruskan momentum pemulihannya pada bulan-bulan akan datang berikutan ekonomi terus mencatatkan pemulihan daripada pandemik, terutamanya dalam sektor perkhidmatan.

“Bagaimanapun, kekurangan pekerja asing terus memberi kesan kepada banyak sektor ekonomi,” katanya.

Sehubungan itu, firma penyelidikan itu mengekalkan ramalan KDNK 2022 pada 5.9 peratus tahun ke tahun dan menjangkakan Bank Negara Malaysia akan menaikkan Kadar Dasar Semalaman (OPR) sebanyak 25 mata asas lagi pada September, menjadikan OPR kepada 2.5 peratus menjelang akhir 2022.


MPN minta kerajaan pertimbang isytihar endemik Covid-19: Muhyiddin

Majlis Pemulihan Negara (MPN) komited untuk mencadangkan kepada kerajaan supaya mempertimbangkan peralihan negara ke fasa endemik Covid-19 sepenuhnya.

Pengerusi MPN Tan Sri Muhyiddin Yassin berkata langkah itu perlu difikirkan setelah pembukaan banyak sektor dan penganjuran himpunan besar sekali gus menjadi petanda negara sudah bersedia untuk beralih ke fasa endemik sepenuhnya.

Bagaimanapun beliau berkata MPN menyerahkan kepada pihak yang lebih pakar untuk menentukan perkara itu, seterusnya menasihati kerajaan untuk mengumumkannya apabila negara sudah sampai masa untuk kembali pulih seperti sedia kala.

“MPN komited memberi pandangan kepada kerajaan untuk mempertimbangkan peralihan negara ke fasa endemik sepenuhnya, susulan banyak kelonggaran yang diberikan ketika ini.

“Ini selaras dengan tanggungjawab MPN iaitu memberi pandangan dan nasihat berdasarkan fakta yang ada kepada kerajaan.

“Mungkin dalam mesyuarat akan datang dan agenda utamanya adalah dengan membentang laporan Covid-19. Kita akan mengambil kira pelbagai sudut dan kemukakan cadangan kepada kerajaan, katanya selepas Program Ziarah Prihatin Komuniti Cina di Pekan Lenga, dekat Pagoh, hari ini.

Bekas Perdana Menteri itu berkata MPN hanya boleh memberi pandangan dan nasihat, sebaliknya keputusan untuk negara beralih ke fasa endemik sepenuhnya adalah dalam bidang kuasa Kementerian Kesihatan (KKM) atau kerajaan.

“Paling penting adalah kita pulih dari segi ekonomi. Itu perlu menjadi tumpuan utama kerajaan ketika ini,” katanya.

Muhyiddin yang juga Ahli Parlimen Pagoh berkata, KKM harus bertindak atas data sains, fakta dan tidak boleh sesuka hati mengambil keputusan kerana perkara berkenaan membabitkan keputusan Pertubuhan Kesihatan Sedunia (WHO).

“Sekarang sudah ada lebih kebebasan dan data yang ada menunjukkan kes Covid-19 semakin menurun.

“KKM boleh beri pertimbangan tapi yang penting adalah sebahagian besar atau hampir semua sektor ekonomi, sosial, pendidikan sudah kembali seperti sedia kala,” katanya.

Terdahulu, KKM memaklumkan sebanyak 2,226 jangkitan baharu Covid-19 dilaporkan di seluruh negara dalam tempoh 24 jam semalam (Khamis, 8 September 2022), meningkat sedikit berbanding 2,428 yang direkodkan pada Rabu.

Dua kluster baharu kumpulan berisiko tinggi dan pendidikan turut dikesan di Kuala Lumpur serta Selangor, semalam.

Jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,799,663 kes, dengan 4,735,993 pesakit telah sembuh, termasuk 1,894 pesakit pulih semalam.

Pada masa sama, sejak Program Imunisasi Covid-19 Kebangsaan (PICK) dilancarkan pada 24 Februari tahun lalu hingga semalam, lebih 72.298 juta dos vaksin telah diverikan kepada peopulasi Malaysia, termasuk rakyat asing.

Daripada jumlah itu, 28,095,933 melibatkan dos pertama; 27,498,608 (dos kedua); 16,223,650 (penggalak pertama); dan 480,081 (penggalak kedua).


Tindakan gugur ketua pendakwa raya akan burukkan reputasi negara: Bersatu

Bersatu menggesa supaya kerajaan campuran menjelaskan berhubung isu pengguguran Pendakwa Raya Kanan, Datuk Raja Rozela Raja Toran dalam perbicaraan kes rasuah Datuk Seri Ahmad Zahid Hamidi.

Timbalan Ketua Biro Perlembagaan dan Undang-undang Bersatu, Sasha Lyna Abdul Latif menyifatkan perkembangan terbaharu melibatkan pasukan pendakwaan dalam kes rasuah Presiden UMNO itu akan menjejaskan reputasi negara dan akan menyebabkan pelabur mempersoalkan usaha kerajaan dalam membanteras rasuah.

“Reputasi negara kita, dalam bentuk pelaburan dan perniagaan, akan terjejas susulan cara pendakwaan ini dikendalikan.

“Sebarang tanggapan bahawa terdapat campur tangan atau negara ini berlembut terhadap rasuah akan teruk menjejaskan reputasinya sebagai lokasi perniagaan.

“Tiada siapa mahu berniaga dengan rejim korup,” katanya dipetik laporan Malaysiakini.

Awal hari ini, NST melaporkan Raja Rozela digugurkan sebagai ketua pendakwa raya, beberapa hari selepas spekulasi ketidakhadirannya di mahkamah ketika perbicaraan disambung minggu lalu.

Raja Rozela bagaimanapun enggan mengulas ketika dihubungi akhbar itu.

Zahid berdepan 47 pertuduhan – 12 pecah amanah (CBT), lapan rasuah, dan 27 pengubahan wang haram membabitkan puluhan juta ringgit milik YAB.

Antara pertuduhan CBT ialah beliau didakwa menjelaskan hutang kad kreditnya menggunakan YAB melalui 44 keping cek berjumlah kira-kira RM1.3 juta antara Januari 2013 dan Disember 2016.


Bekalan pasport cukup: KP Imigresen

Kesesakan yang dilaporkan berlaku di pejabat Imigresen, terutama di kawasan Lembah Klang bukan disebabkan kekurangan bekalan pasport, tetapi ekoran peningkatan mendadak permohonan dan memperbaharui Pasport Malaysia Antarabangsa (PMA).

Ketua Pengarah Imigresen Datuk Seri Khairul Dzaimee Daud berkata permohonan dan pembaharuan PMA telah meningkat mendadak sebanyak 65 peratus ketika ini hingga berlaku kesesakan luar biasa di pejabat Imigresen terutama di Lembah Klang.

Beliau bagaimanapun memberi jaminan Jabatan Imigresen mempunyai bekalan pasport lebih 1.2 juta yang mampu menampung peningkatan mendadak permohonan serta pembaharuan PMA.

“Bekalan pasport mencukupi, kami ada lebih 1.2 juta (pasport) dalam stor dan kalau habis, pembekal akan tambah lagi,” katanya ketika dihubungi hari ini bagi mengulas situasi kesesakan di kaunter Imigresen.

Khairul Dzaimee berkata antara faktor berlaku kesesakan di pejabat Imigresen adalah kerana orang ramai hadir serentak pada sebelah pagi untuk urusan membuat PMA.

“Contohnya di pejabat Imigresen di Shah Alam, pejabat memang sempit dan ramai datang pada waktu pagi untuk urusan buat pasport… mereka boleh datang sebelah petang,” katanya.

Waktu pengoperasian di enam pejabat pengeluar pasport dan kaunter Jabatan Imigresen dipanjangkan hingga 10 malam manakala enam lagi telah dilanjutkan hingga 6 petang sejak 11 Mei lepas.

Enam premis yang dipanjangkan waktu operasi hingga 10 malam ialah Putrajaya, Kuala Lumpur, Selangor, Johor, Negeri Sembilan dan Melaka, manakala Pulau Pinang, Kedah, Perak, Kelantan, Terengganu dan Perlis dilanjutkan hingga 6 petang.

Khairul Dzaimee menasihatkan orang ramai untuk mengambil peluang cuti persekolahan ketika ini bagi memohon dan memperbaharui PMA di pejabat Imigresen di luar kawasan Lembah Klang.

“Kita ada pejabat Imigresen yang menguruskan pasport dan tidak sibuk seperti di Putrajaya atau Shah Alam. Negeri seperti Perlis, Kedah, Kuantan dan Terengganu ini antara pejabat yang tidak sibuk dan permohonan pasport kurang,” katanya.

Khairul Dzaimee turut menasihati orang ramai agar memastikan mereka benar-benar mempunyai keperluan seperti urusan rasmi kerja dan melancong bagi memohon atau memperbaharui PMA.

“Jika tidak ada keperluan, tidak perlu buat pasport lagi…kadang-kadang saya tanya 10 orang yang buat pasport, enam beri jawapan tidak tahu lagi,” katanya. – Bernama


Anwar beri cadangan dangkal cagar KWSP: Ketua Penerangan Bersatu

Cadangan kerajaan Pakatan Harapan-Barisan Nasional (PH-BN) untuk membenarkan pencarum Kumpulan Wan Simpanan Pekerja (KWSP) menggunakan simpanan Akaun 2 mereka bagi menyokong permohonan pinjaman disifatkan sebagai “dangkal”.

Ketua Penerangan Bersatu, Senator Datuk Razali Idris berkata, ia sekali gus membuktikan kerajaan PH-BN tidak kompeten kerana tidak memikirkan kesan negatif bakal berlaku kemudian hari.

“Jika ramai yang membuat pinjaman menggunakan Akaun 2 sebagai sandaran dan tidak mampu membayar pinjaman itu, dan bank hanya boleh mengambil tindakan hanya selepas simpanan KWSP itu matang untuk dikeluarkan.

“Ia bakal menyebabkan krisis perbankan yang sangat kritikal,” katanya menurut FMT.

Razali berkata, rakyat yang berdepan masalah kewangan kini tidak mampu untuk membayar pertambahan hutang dan ramai yang mengadu Akaun 2 sudah digunakan untuk membayar pinjaman rumah.

Menurut beliau, pembangkang bersedia untuk bersama kerajaan mencari “penyelesaian yang logik”.

“Kita boleh turut menjemput individu dan NGO yang memperjuangkan pengeluaran KWSP bersasar ini untuk duduk bersama,” katanya.

Semalam, Kementerian Kewangan menjelaskan simpanan KWSP boleh digunakan untuk menyokong permohonan pinjaman.

Sebelum ini, Perdana Menteri Datuk Seri Anwar Ibrahim mencadangkan simpanan persaraan itu boleh digunakan sebagai cagaran pinjaman.

Kementerian Kewangan dalam kenyataan berkata, kerajaan sedang memuktamadkan inisiatif untuk membenarkan ahli KWSP menggunakan simpanan dalam Akaun 2 sebagai sandaran bagi mendapat pembiayaan institusi perbankan.

Katanya, inisiatif itu tidak akan membebankan rakyat kerana kadar faedah (konvensional) atau kadar keuntungan (Islam) yang dikenakan bank yang terlibat dalam inisiatif ini dijangka antara 4% hingga 5%.


UMNO akan ‘tumbangkan’ kerajaan Johor, buka jalan kepada PRN

Tidak berlaku sebagaimana pengkhianatan pada peringkat Kerajaan Pusat dan Kerajaan Negeri Melaka tahun lalu, UMNO sendiri akan meminta Dewan Undangan Negeri (DUN) Johor dibubarkan atas alasan kelebihan satu kerusi adalah kedudukan bahaya.

Ini bermakna parti itu yang memimpin kerajaan negeri sekarang menerusi Pengerusi Badan Perhubungan UMNO Johor, Datuk Hasni Mohammad sebagai Menteri Besar bersedia mendapatkan perkenan Sultan Johor bagi membubarkan DUN.

Keadaan itu berbeza dengan tumbangnya Kerajaan Pusat susulan pengkhianatan 15 Ahli Parlimen UMNO diketuai Presidennya Datuk Seri Ahmad Zahid Hamidi yang menarik sokongan kepada Kerajaan Perikatan Nasional (PN) dan Perdana Menteri ketika itu Tan Sri Muhyiddin Yassin.

Ia juga tidak sama dengan pengkhianatan dua Ahli Dewan Undangan Negeri (ADUN) UMNO dan seorang ADUN Bersatu yang menarik sokongan terhadap kepemimpinan Timbalan Pengerusi Badan Perhubungan UMNO Negeri, Datuk Seri Sulaiman Md Ali, sehingga Kerajaan Melaka tumbang.

Kini Kerajaan Johor akan ‘ditumbangkan’ pula oleh UMNO sendiri kerana berasa diri kuat, tetapi terancam disebabkan jumlah kerusi DUN yang dimiliki parti itu.

Kerajaan Johor pimpinan UMNO yang disokong Bersatu dan PAS, kini memiliki kelebihan satu kerusi, susulan kematian ADUN Kempas, Datuk Osman Sapian, 21 Disember lalu.

Berdasarkan laman sesawang DUN Johor yang mempunyai 56 kerusi, dengan UMNO menguasai 14 kerusi; Bersatu (11); MIC (dua); dan PAS (satu), sementara pembangkang dibarisi DAP dengan 14 kerusi; Amanah (sembilan) dan PKR (empat).

Ini bermakna, kerajaan gabungan Barisan Nasional (BN) dan PN kini memiliki 28 kerusi DUN, manakala pembangkang pula 27 kerusi.

Beberapa hari lalu, khabar angin mendakwa ADUN Puteri Wangsa daripada Bersatu, Mazlan Bujang yang juga Ahli Exco Kerajaan Negeri akan keluar daripada parti itu dan menjadi ADUN Bebas, sekali gus akan menyebabkan kedudukan kerusi DUN terikat 27-27 antara kerajaan dan pembangkang.

Bagaimanapun, Ketua Bahagian Bersatu Tebrau itu menafikan akan bertindak demikian kerana walaupun mempunyai kelebihan satu kerusi, pentadbiran kerajaan negeri adalah stabil.

Khabar angin mengatakan Johor bakal menghadapi PRN dalam waktu terdekat semakin kedengaran selepas Hasni pada 25 Disember lalu berkata kerajaan yang ada sekarang bertambah tidak stabil susulan kematian Osman.

Bagaimanapun, sumber Agenda Daily di Johor memberitahu tidak ada mana-mana ADUN daripada PN sekarang ini yang akan khianat kepada kerajaan negeri, sebaliknya berusaha memberi perkhidmatan terbaik menjaga kebajikan rakyat negeri itu dalam keadaan pandemik Covid-19 sekarang.

Pada masa sama Pakatan Harapan (PH) juga turut memberi sokongan kepada Hasni dan menolak diadakan PRN.

Ini terbukti apabila semua ADUN PH memberi sokongan kepada Enakmen Undang-undang Tubuh Kerajaan Johor (Pindaan) 2021 untuk menurunkan had umur minimum calon pilihan raya bagi kerusi DUN daripada 21 tahun kepada 18 tahun, pada 6 Januari lalu.

Tatkala pandemik Covid-19 terus menular selain kemunculan varian yang paling pantas menjangkiti, Omicron, UMNO sahaja yang beria-ia untuk menyusahkan rakyat jelata dengan rancangan ‘PRN Johor’, tanpa melihat keadaan jangkitan virus itu.

Sejak 1 Januari hingga semalam, Johor merekodkan 4,670 jangkitan baharu dengan purata kes harian antara 300 dan 400 kes, dan menjadi negeri kedua tertinggi selepas Selangor mencatat kes kematian akibat Covid-19 dengan 3,889 kes.

Sehingga semalam, Johor merekodkan 249,610 kes positif terkumpul, dengan 239,162 pesakit telah sembuh, dan 6,559 lagi kes masih aktif.

Daripada jumlah kes aktif itu seramai 5,838 pesakit menjalani kuarantin di rumah; 203 ditempatkan di PKRC; 502 dimasukkan ke hospital; dan 16 dirawat di unit rawatan rapi dengan 11 daripadanya memerlukan alat bantuan pernafasan.

Jika benar UMNO sedang merancang menghadap Sultan Johor bagi memohon perkenan membubarkan DUN, ini sekali gus menunjukkan parti itu tidak mempedulikan nasib dan keselamatan rakyat, sebaliknya hanya mementingkan kuasa dan kedudukan.


Fokus PN kini pada PRN bukan guling kerajaan

Perikatan Nasional (PN) menolak dakwaan ada menandatangani akuan bersumpah (SD) bagi menjatuhkan kerajaan perpaduan.

Timbalan Pengerusi PN, Datuk Seri Ahmad Faizal Azumu menegaskan pihaknya sedar perlu menjalankan tanggungjawab sebagai pembangkang berwibawa dengan 74 kerusi dimiliki.

“PN tidak membuat SD, kita hanya ada 74 kerusi dan istiqamah. Kita sedar perlu menjalankan tanggungjawab sebagai pembangkang yang berwibawa dan ia akan diteruskan,” katanya ketika ditemui pada Majlis Silaturrahmi Aidilfitri Dewan Undangan Negeri (DUN) Gombak Setia, di Taman Selaseh Fasa 2 pada Sabtu.

Turut hadir pada majlis anjuran Ahli Dewan Undangan Negeri (ADUN) Gombak, Muhammad Hilman Idham itu, Pengerusi PN Selangor, Datuk Seri Mohamed Azmin Ali dan bekas Pengerusi BN Selangor, Tan Sri Noh Omar.

Dalam pada itu ketika diminta mengulas soal khabar angin yang mengatakan PN memiliki 126 sokongan ahli Parlimen, Faizal yang juga Timbalan Presiden Bersatu berkata fokus gabungan itu kini tertumpu pada pilihan raya negeri (PRN) di enam negeri tidak lama lagi bukannya mengguling kerajaan.

“Fokus PN ke arah untuk kekalkan kerajaan di Terengganu, Kelantan dan Kedah serta cuba mencari jalan ambil alih Pulau Pinang, Selangor dan Negeri Sembilan.

“Dalam semangat Syawal ini, kita tak perlu fikir berkenaan perkara itu (guling kerajaan). Biar fokus khidmat kepada rakyat dan eratkan silaturahim. Itu yang perlu dibuat,” katanya.

Sementara itu, Mohamed Azmin berkata Perlembagaan membenarkan pertukaran kerajaan dilakukan dan itu bukan perkara luar biasa.

“Pertukaran kerajaan bukan perkara luar biasa atau perkara tidak boleh dilakukan kerana perlembagaan membenarkan untuk sesebuah kerajaan dirombak apabila gagal memenuhi aspirasi rakyat.

“Inilah keluhan rakyat ketika ini, apabila kerajaan yang dibentuk selepas pilihan raya umum tidak mampu menyelesaikan isu ekonomi, kos sara hidup dan lebih banyak bercakap daripada bertindak.

“Selagi ia terikat dengan peruntukan perlembagaan dan peruntukan undang-undang, ia boleh dilakukan,” katanya.


Kanak-kanak tertelan dadah semakin stabil, sudah bernafas: PDRM

Kanak-kanak lelaki berusia tiga tahun sembilan bulan yang sebelum ini kritikal selepas dipercayai terambil dadah, kini dilaporkan semakin pulih selepas mendapat rawatan di wad Unit Rawatan Rapi (ICU) Kanak-Kanak Hospital Raja Perempuan Zainab II (HRPZ II), di sini.

Pemangku Ketua Polis Kelantan Datuk Muhamad Zaki Harun berkata kanak-kanak tersebut kini sudah dapat bernafas secara normal dan tidak lagi menggunakan alat bantuan, lapor Bernama.

Beliau berkata sekiranya keadaan terus menunjukkan perkembangan positif kemungkinan kanak-kanak tersebut akan dipindahkan ke Hospital Sultan Ismail Petra (HSIP) Kuala Krai tidak lama lagi.

“Alhamdulillah keadaan kanak-kanak ini semakin pulih dan kita semua mendoakan agar kesihatannya bertambah baik.

“Dia mungkin akan dipindahkan ke HSIP bagi memudahkan anggota keluarga melawat dan menjaganya,” katanya kepada pemberita selepas hadir bertemu ibu mangsa di HRPZ II di sini, hari ini.

Terdahulu, Muhamad Zaki bersama rombongan Ibu Pejabat Polis Kontinjen (IPK) Kelantan bersama Pemangku Pengerusi Persatuan Keluarga Polis (Perkep) Kelantan Datin Suzana Yashin menyampaikan kurniaan daripada Yang Amat Mulia Raja Perempuan Tengku Anis kepada ibu mangsa.

Sementara itu, ibu mangsa yang berusia 36 tahun ketika ditemui berkata dia bersyukur keadaan anak bongsu daripada tiga beradik itu semakin pulih.

Dia berkata semua sumbangan daripada orang ramai yang prihatin termasuk sumbangan daripada Yang Amat Mulia Raja Perempuan Tengku Anis akan digunakan sebaik mungkin untuk keperluan anaknya itu.

“Anak saya kini sudah boleh makan melalui saluran tiub dan berharap dia terus menunjukkan perkembangan yang lebih baik selepas ini,” katanya yang turut mengagahkan diri menjaga anaknya walaupun menahan keperitan kerana turut menghidap kanser tahap empat.

Dalam kejadian Ahad lepas, kanak-kanak terbabit kritikal dan terpaksa ditidurkan selepas dipercayai ‘terambil’ lebihan dadah jenis Methamphetamine selepas ditinggalkan di dalam kereta oleh suspek (bapa sepupunya) ketika dibawa keluar di kawasan Kampung Sri Bintang, Kuala Krai.

Suspek berumur 30 tahun itu yang juga penagih tegar kini masih ditahan reman untuk siasatan lanjut oleh polis.


Hanya dua jam dibenarkan berada dalam kedai runcit, pusat beli-belah

Orang ramai hanya boleh berada dalam premis kedai runcit termasuk pusat beli-belah selama dua jam sahaja dan tidak dibenarkan berada lebih daripada tempoh itu, kata Kementerian Perdagangan Dalam Negeri dan Hal Ehwal Pengguna.

Menterinya, Datuk Seri Alexander Nanta Linggi berkata langkah tersebut bagi membendung penularan Covid-19 dan selari dengan pelaksanaan Perintah Kawalan Pergerakan (PKP) 3.0 yang lebih lebih ketat bermula Selasa ini.

“Waktu operasi sektor perdagangan pengedaran termasuk semua premis peruncitan, pemborong, pengedaran dan restoran dihadkan antara pukul 8 pagi hingga 8 malam.

“Namun bagi kedai farmasi dan penjagaan diri kecuali yang tersenarai di bawah aktiviti tidak dibenarkan seperti spa dan perkhidmatan penjagaan kuku dikekalkan di antara pukul 8 pagi hingga 10 malam,” katanya dalam kenyataan hari ini.

Had jumlah pelanggan di dalam semua premis peruncitan termasuk kompleks beli-belah dalam satu-satu masa juga diwajibkan mengikut keluasan premis perniagaan dengan penetapan satu orang bagi setiap empat meter persegi.

Sementara itu, Alexander Nanta juga menjelaskan had kapasiti pekerja bagi semua premis peruncitan, pemborong, pengedaran dan kompleks beli-belah termasuk pengurusan, operasi dan sokongan ditetapkan sebanyak 60 peratus.

“Bagi premis peruncitan termasuk pusat beli-belah yang tersenarai di bawah Sistem Hotspot Identification for Dynamic Engagement (HIDE) yang masih berisiko tinggi selepas penilaian dibuat oleh Kementerian Kesihatan akan ditutup serta-merta selama tiga hari bagi tujuan sanitasi,” katanya.

Alexander berkata, kementerian akan menggerakkan seramai 2,262 pegawai penguat kuasa di seluruh negara untuk memastikan pematuhan sepenuhnya prosedur operasi standard (SOP) yang diperketatkan itu.

Katanya, penguat kuasa akan diperhebatkan di premis-premis perniagaan termasuk pada hujung minggu dan hari cuti.

“Sebagai salah satu agensi yang diperturunkan kuasa untuk menguatkuasakan PKP di bawah Akta Pencegahan dan Pengawalan Penyakit Berjangkit 1988 (Akta 342), kementerian tidak akan berkompromi dalam mengambil tindakan tegas termasuk mengenakan kompaun.

“Kementerian juga tidak teragak-agak mencadangkan kepada Majlis Keselamatan Negara (MKN) untuk menutup serta-merta premis yang didapati tidak mematuhi SOP PKP yang diperketatkan ini,” katanya lagi.


Penjaga perlu peka sebelum bawa anak cucuk vaksin Covid-19

Bermula 20 September lalu, program pemberian vaksin kepada golongan remaja berumur 12 hingga 17 tahun (PICK-Remaja) sudah pun dilaksanakan melibatkan 156 pusat pemberian vaksin PPV diseluruh negara.

Pemberian vaksin dilakukan secara kaedah ‘walk-in’ berjadual, iaitu mengikut lokasi sekolah berhampiran dengan pusat PPV dan ia melibatkan semua kategori remaja termasuk mereka yang sudah tidak bersekolah.

Ibu bapa yang mempunyai anak-anak dalam kategori itu, perlu memastikan beberapa perkara sebelum dan selepas menghantar mereka untuk mengambil vaksin.

Pertama, pastikan anak-anak mendapat tidur yang mencukupi sebelum divaksin. Ini kerana, tidur mencukupi dapat membuatkan tubuh badan berada dalam keadaan bersedia dan vaksin boleh diproses secara optimal oleh tubuh badan.

Kedua, penjaga perlu menyalurkan maklumat mengenai vaksin kepada anak agar mereka tahu akan manfaat dan kesannya dalam melindungi diri daripada wabak ini.

Seterusnya, penjaga perlu memeriksa keadaan anak sebelum mereka pergi mendapatkan vaksin dan pastikan mereka dalam keadaan sihat, jika anak tidak sihat, sebaik-baiknya di tunda dahulu tarikh ke hari lain.

Penjaga juga perlu peka, bahawa vaksin tidak akan diberikan dalam keadaan tertentu sekiranya seseorang individu itu menghidap kanser, imunisasi tubuh tidak boleh melawan penyakit atau sedang menjalani kimoterapi dan sebagainya.
Sebarang pertanyaan lanjut boleh dilakukan di talian pertanyaan Kementerian Kesihatan Malaysia (KKM).

Selain itu, penjaga perlu mengambil tahu kesan selepas menerima suntikan vaksin.

Hasil kajian mendapati remaja dan kanak-kanak akan mendapat kesan sampingan di tahap ringan seperti sakit di bahagian suntikan atau ada sesetengah akan demam, ibu bapa tidak perlu bimbang kerana ini merupakan tanda reaksi tubuh badan anak yang sihat dalam membentuk respons antibodi mereka.

Namun begitu, sekiranya terdapat kesan yang berlarutan, penjaga perlu membawa anak-anak mereka untuk mendapatkan rawatan lebih lanjut di hospital berdekatan.


PRN Sarawak, SPR mengadakan mesyuarat khas pada 24 November

Satu mesyuarat khas akan diadakan Suruhanjaya Pilihan Raya Malaysia (SPR) pada 24 November berhubung Pilihan Raya Umum Negeri (PRN) Sarawak ke-12

Perkara itu disahkan Setiausaha SPR, Datuk Ikmalrudin Ishak yang berkata mesyuarat khas tersebut dipengerusikan Pengerusi SPR, Datuk Abdul Ghani Salleh bagi membincangkan tarikh-tarikh penting PRN berkenaan bermula pukul 9 pagi di Kuching, Sarawak.

Katanya, mesyuarat juga membincangkan tarikh-tarikh penting PRU DUN seperti tarikh Writ Pilihan Raya, Hari Penamaan Calon, Hari Pengundian, Daftar Pemilih yang akan digunakan dan lain-lain persiapan bagi melaksanakan pilihan raya tersebut.

“Satu sidang akhbar akan diadakan sejurus selepas mesyuarat tersebut,” katanya dalam kenyataan hari ini.

Mesyuarat itu susulan penamatan rasmi Proklamasi Darurat negeri itu setelah mendapat perkenan Yang di-Pertuan Agong Ke-16, Al-Sultan Abdullah Ri’ayatuddin Al-Mustafa Billah Shah pada 3 November lalu.

SPR sudah menerima pemakluman rasmi Ketua Menteri Sarawak, Datuk Dr. Abang Johari Tun Openg berhubung persetujuan dari Seri Paduka Baginda melibatkan pembatalan Proklamasi Darurat (Sarawak) PU (A) 323 sebagai mana termaktub di bawah Seksyen 2(2) Ordinan Darurat (Kuasa-Kuasa Perlu) (Sarawak) 2021 PU (A) 324.

Berdasarkan Seksyen 3(3) Ordinan Darurat (Kuasa-Kuasa Perlu) (Sarawak) 2021, Dewan Undangan Negeri (DUN) hendaklah terbubar pada tarikh proklamasi tersebut dinyahwartakan.

Justeru, di bawah Seksyen 3(4) ordinan itu, maka PRN hendaklah diadakan dalam tempoh 60 hari daripada tarikh proklamasi tersebut telah dibatalkan atau diungkaikan


Penceramah disaman Khairy minta maaf, buang semua video fitnah

Penceramah bebas Mohd Rasyiq Mohd Alwi atau dikenali Abu Syafiq meminta maaf kepada Khairy Jamaluddin Abu Bakar dan berjanji untuk membuat semua video dan hantaran dalam media sosialnya yang dikatakan memfitnah Menteri Kesihatan itu.

Awal hari ini, media melaporkan Khairy menyaman bekas ahli Majlis Tertinggi UMNO, Datuk Lokman Adam dan juga Abu Syafiq ekoran fitnah yang dibuat kedua-dua individu tersebut melibatkan isu vaksin Covid-19.

Dalam hantaran di laman sosialnya, Abu Syafiq berkata dia akan memadam segala posting dan video vaksin berkait dengan Khairy.

“KJ (Khairy). Saya minta maaf banyak-banyak. Maafkan saya ye (ya). Saya akan buang semua video dan posting saya pasal abang KJ tu.

“Usahlah abang KJ bersedih. Saya sayang abang KJ. Semua orang pun sayang. Allah sayang,” tulis Abu Syafiq di Instagramnya.

Abu Syafiq bagaimanapun turut membuat kenyataan sinis dengan menulis “Jangan ‘sembah’ vaksin usah per’tuhan’kan WHO”.

Dalam status lain, tanpa menyebut nama secara khusus, dia menulis “Haha” dengan tanda pagar #menteri koyak.

Saman Khairy itu difailkan melalui tetuan Rashid Zulkifli selepas defendan enggan mematuhi tuntutan Khairy antaranya supaya dakwaan-dakwaan mereka dipadam pada 16 Januari lalu.

Khairy menuntut ganti rugi am, ganti rugi teladan dan ganti rugi teruk serta perintah supaya status dipertikaikan dipadam serta permohonan maaf di media sosial dan beberapa portal berita.

Pengurusan kes ditetapkan pada 28 Februari.

Untuk rekod, Lokman juga sebelum ini disaman Ketua Hakim Syarie Datuk Dr. Mohd. Na’im Mokhtar bagi menuntut ganti rugi RM30 juta.

Saman fitnah itu berhubung beberapa hantaran di laman sosial membabitkan gangguan seksual terhadap beberapa wanita termasuk seorang yang bergelar ‘Datin’.

Mohd. Na’im, 55, yang juga Ketua Pengarah di Jabatan Kehakiman Syariah Malaysia selaku plaintif memfailkan saman itu menerusi Tetuan Akberdin & Co pada 17 Januari lalu dengan menamakan Lokman, 49, sebagai defendan tunggal di Mahkamah Tinggi di sini.

Berdasarkan dokumen yang diperoleh, Mohd. Na’im mendakwa defendan telah memfitnahnya dengan membuat kenyataan menerusi dua siaran langsung di Facebook ‘Lokman Noor Adam Official’ pada 10 Januari dan 13 Januari lalu.

Selain itu, Abu Syafiq juga sebelum ini membuat tuduhan fitnah terhadap Mantan Perdana Menteri Tan Sri Muhyiddin Yassin dan delegasinya dalam mengerjakan ibadah umrah Mac lalu.

Abu Syafiq dalam laman sosial Instagramnya mendakwa Muhyiddin dan delegasinya tidak mendapatkan vaksin ketika mengerjakan umrah di Arab Saudi.

Bagaimanapun, tuduhan tersebut dinafikan pejabat Mantan PM Kelapan tersebut dalam satu kenyataan.


Covid tersebar melalui udara bukan bermaksud bergerak dari kampung ke kampung

Kajian terkini mendapati virus Covid-19 merebak melalui udara? Namun perlu difahami, merebak melalui udara itu bukan seperti hawar bawaan angin.

Adalah tidak benar dan tidak tepat jika terdapat sebaran menyatakan bahawa kes boleh berjangkit apabila ia berada di tempat jemuran luar rumah ataupun berkebun di luar rumah.

Jika berlaku kematian seperti itu perlu disiasat apakah punca kematiannya. Di mana kes yang disebutkan beberapa hari lalu itu mati bukan akibat Covid-19, tetapi akibat daripada serangan Asma.

Maknanya jika satu kampung dijangkiti oleh Covid-19, angin dari kampung A yang bergerak ke kampung B tidak boleh menyebabkan kampung B itu turut dijangkiti.

Jangkitan Covid-19 masih lagi tertakluk kepada pertemuan fizikal manusia, duduk dekat-dekat, berkumpul ramai sama ada di kedai kopi, kedai makan, masjid atau tempat-tempat awam.

Hasil daripada pergerakan manusia itulah yang menjadi penentu utama wabak berlaku. Sebagaimana kita tahu bahawa sekarang ini sudah hampir lebih 80 peratus kes adalah berbentuk sporadik, di mana tidak diketahui siapa indeks kes. Oleh itu semua daripada kita adalah berisiko untuk dijangkiti.

WHO telah mengisytiharkan Covid-19 boleh berlaku melalui bawaan udara atau Airborne. Apa maksudnya?

1. Pemahaman kita sebelum ini adalah jangkitan boleh berlaku apabila berada dengan jarak yang dekat kurang dari 1 meter dan pertemuan fizikal melebihi 15 minit mempunyai risiko tinggi untuk dijangkiti.

Tetapi pengkaji menemui lebih daripada itu, di mana kebolehjangkitan bergantung kepada kepatuhan kita kepada prosedur operasi standard (SOP) di sesuatu lokaliti, ruang tertutup atau tidak di lokasi tersebut dan pengudaraan. Jika ianya tertutup dan pengudaraan yang secara berpusat di sinilah boleh berlaku jangkitan bawaan udara.

2. Setakat ini pengkaji tidak menemui sebaran jarak jauh seperti bersebelahan bilik ataupun bersebelahan rumah atau bersebelahan kampung walaupun terdapat kes-kes terpencil yang dilaporkan pernah terjadi demikian. Jika ianya juga berlaku kemungkinan besar ia adalah berpunca daripada pergerakan manusia juga, cuma tidak diketahui secara jelas.

3. Kefahaman kita sebelum daripada ini bahawa orang yang bekerja sahaja yang boleh menjangkiti seperti batuk dan bersin. Tetapi kajian mendapati, 59 peratus daripada kes tidak bergejala positif boleh merebak secara bawaan udara melalui percakapan dan pernafasan.

4. Penggunaan PPE oleh frontliners didapati hanya mencegah daripada jangkitan secara droplet tetapi terdapat ruang-ruang udara yang boleh lagi dimasuki dan menjadi punca kepada jangkitan.

Di sinilah memerlukan lagi penambahbaikan pemakaian PPE, pemakaian penutup muka secara dua lapis, sentiasa menjarakkan diri sebaik mungkin dari kes positif dan penggunaan sanitizer.

5. Virus Covid-19 masih lagi berada di persekitaran udara setempat itu sekitar 3 jam dan jangka hayat separuh Covid-19 (t half) adalah sejam setengah.

6. Vaksin adalah langkah terbaik untuk mencegah diri kita dan keluarga kita daripada terus dijangkiti oleh Covid-19.

Dr Suhazeli Abdullah
Pakar Perubatan Keluarga


Warga asing sumbang peningkatan jumlah kes baharu, kematian

Sebanyak 2,630 individu atau 14.8 peratus daripada 17,786 kes baharu Covid-19 yang dilaporkan hari ini membabitkan bukan warganegara Malaysia.

Ketua Pengarah Kesihatan Tan Sri Dr Noor Hisham Abdullah berkata kes baharu yang dicatatkan dalam tempoh 24 jam sehingga 12 tengah hari tadi turut membabitkan sembilan kes import yang melibatkan empat individu bukan warganegara Malaysia.

Daripada jumlah jangkitan harian itu juga 260 kes atau 1.5 peratus membabitkan kategori 3, 4 dan 5, manakala 17,526 kes (98.5 peratus) lagi adalah daripada kategori 1 dan 2. Ini adalah berdasarkan keadaan klinikal kes semasa baharu didiagnosa COVID-19.

Ada di antara kes kekal di kategori yang sama sepanjang tempoh jangkitan, namun ada juga yang berubah status kesihatan kes, sama ada bertambah baik ke kategori lebih rendah atau merosot ke kategori lebih tinggi.

Sementara itu beliau memaklumkan dalam tempoh 24 jam, 165 pesakit Covid-19, termasuk 10 bukan warganegara, meninggal dunia menjadikan keseluruhannya 9,024 kes kumulatif.

Selangor merekodkan jumlah kematian tertinggi iaitu sebanyak 35 pesakit, diikuti Johor (30), Negeri Sembilan (23) dan Kedah (18).

“Dalam tempoh itu 11,718 pesakit disahkan sembuh menjadikan keseluruhannya 914,639 kes kumulatif atau 82.2 peratus daripada keseluruhan jangkitan sebanyak 1,113,272 kes.

“Pada masa sama 189,609 kes masih aktif, manakala pesakit yang dirawat di unit rawatan rapi berjumlah 1,062 individu dengan 534 memerlukan alat bantuan pernafasan,” katanya dalam kenyataan hari ini.

Dr Noor Hisham juga berkata dalam tempoh 24 jam sebanyak 28 kluster baharu direkodkan menjadikan keseluruhannya 3,679 kluster dengan 1,106 lagi masih aktif.

Beliau berkata daripada jumlah kluster baharu itu, 13 membabitkan jangkitan di tempat kerja dengan Selangor merekodkan enam kluster; Johor (tiga), Wilayah Persekutuan Kuala Lumpur (dua); dan masing-masing satu di Kedah dan Perak.

Kelantan yang semalam merekodkan tujuh kluster komuniti hari ini turut mencatatkan enam lagi jangkitan di dalam kluster itu yang membabitkan daerah Bachok, Kota Bharu, Kuala Krai dan Pasir Puteh.

Kluster komuniti turut direkodkan di Selangor, Sabah, Perak, Sarawak dan Kedah.

Sementara itu kluster keagamaan, kumpulan berisiko tinggi dan pusat tahanan direkodkan di Sabah, Johor dan Selangor.

Mengenai kadar kebolehjangkitan Dr Noor Hisham berkata berdasarkan data terkini pada 30 Julai 2021, nilai RT Malaysia adalah sebanyak 1.12.

“Negeri yang mencatatkan nilai RT yang tertinggi adalah Terengganu (nilai RT 1.29) dan Kelantan (nilai RT 1.29) diikuti oleh Sabah (nilai RT 1.25). Semua negeri mencatatkan RT melebihi 1.0 kecuali Negeri Sembilan, Wilayah Persekutuan Labuan, dan Perlis,” katanya.


AstraZeneca, CoronaVac dilulus sebagai dos penggalak

Kementerian Kesihatan (KKM) memberi kelulusan bersyarat kegunaan vaksin AstraZeneca dan CoronaVac sebagai dos penggalak Covid-19 kepada individu berusia 18 tahun dan ke atas yang telah menerima vaksin siri primer daripada jenis yang sama (homologous).

Ketua Pengarah Kesihatan Tan Sri Dr Noor Hisham Abdullah dalam kenyataannya berkata kelulusan itu diberi dalam mesyuarat Pihak Berkuasa Kawalan Dadah (PBKD) semalam dengan dos penggalak bagi vaksin AstraZeneca akan diberikan selepas sela masa enam bulan daripada penerimaan dos kedua vaksin itu.

Bagi vaksin CoronaVac, dos penggalak akan diberikan selepas tiga hingga enam bulan daripada dos kedua diterima, katanya.

“Pemberian dos penggalak bagi kedua-dua produk vaksin ini kepada kumpulan sasar tertentu akan diperincikan oleh Badan Bertindak Imunisasi Covid-19 Penggalak (CITF-B) dan akan dimaklumkan dari semasa ke semasa,” katanya.

Beliau berkata pada mesyuarat sama itu turut memberikan kelulusan pendaftaran bersyarat bagi vaksin ‘AstraZeneca Solution for Injection’ bagi pengilang ketiga iaitu SK Bioscience Co Ltd Korea Selatan di mana pemegang pendaftaran bagi vaksin ini adalah AstraZeneca Sdn Bhd.

Beliau berkata PBKD sebelum ini telah memberikan kelulusan pendaftaran bersyarat bagi pengilang pertama iaitu AstraZeneca Nijmegen B.V. Netherlands manakala pengilang kedua adalah Siam Bioscience Co., Ltd. Thailand.

Dr Noor Hisham berkata kelulusan pendaftaran bersyarat ini memerlukan maklumat kualiti, keselamatan dan keberkesanan produk vaksin tersebut dipantau dan dinilai berdasarkan data-data terkini dari semasa ke semasa.

“Ia bagi memastikan perbandingan manfaat-risiko (benefit over risk) bagi vaksin tersebut kekal positif,” katanya.

Katanya Kementerian Kesihatan (KKM) sentiasa komited dalam mempertingkatkan akses kepada produk vaksin Covid-19 di Malaysia dengan memastikan ia telah dinilai daripada aspek kualiti, keselamatan dan keberkesanan oleh Bahagian Regulatori Farmasi Negara (NPRA) dan diluluskan oleh PBKD.


‘Bengang’ tak diterima masuk PH, Syed Saddiq umum MUDA bertanding solo

Parti Ikatan Demokratik Malaysia (MUDA) akan masuk bertanding secara solo pada Pilihan Raya Negeri (PRN) enam negeri yang akan diadakan tak lama lagi.

Ketetapan MUDA bertanding secara solo selepas permohonan parti tersebut masuk menyertai Pakatan Harapan (PH) belum diputuskan, ia selepas mendapat rakan politik baharu UMNO-Barisan Nasional (BN) yang kini membentuk kerajaan campuran.

Presidennya, Syed Saddiq Syed Abdul Rahman semasa mengumumkan pendirian tersebut selepas keputusan itu dicapai secara konsensus dalam mesyuarat parti tersebut.

“Selepas bincang, MUDA buat ketepatan berdasarkan pasa konsensus parti untuk bertanding di PRN atas kekuatan sendiri,” katanya dalam sidang media khas hari ini.

Keputusan itu kata Syed Saddiq setelah lama mengadakan perbincangan dengan PH mengenai pengagihan kerusi.


Fenomena air pasang besar: 62 kawasan di Klang berisiko banjir

Enam puluh dua lokaliti di daerah Klang berisiko dinaiki air berikutan fenomena air pasang besar dan monsun timur laut yang berlaku mulai sekarang hingga Disember.

Pengerusi Jawatankuasa Pengurusan Bencana Daerah (JPBD) Klang Shahman Jalaludin berkata lebih 10,000 penduduk di Kampung Telok Gong, Sungai Serdang, Kampung Tok Muda dan Pulau Indah akan terjejas dengan keadaan itu.

“Terdapat 62 kawasan berisiko di daerah Klang yang kita kenal pasti terdedah kepada banjir, tetapi ia akan berlaku apabila air pasang besar ‘bertembung’ dengan hujan,” katanya menurut Bernama.

“Macam kita tengok semalam, walaupun berlaku air pasang besar tetapi tidak hujan dan keadaan masih terkawal. Cuma kerisauan kita pada apabila bulan Oktober dan November kerana pada waktu itu hujan akan bertembung air pasang besar.

“Potensi berlaku (banjir) itu lebih tinggi,” katanya kepada media selepas meninjau beberapa ban di Jeti Pengkalan Tok Muda, hari ini.

Shahman berkata berdasarkan laporan tinjauan cuaca bagi tempoh September 2022 hingga Februari 2023 yang dikeluarkan oleh Jabatan Meteorologi Malaysia, Selangor dijangka akan menghadapi peralihan monsun barat daya kepada monsun timur laut.

“Peralihan monsun ini dijangka akan membawa kepada peningkatan jumlah penerimaan hujan di antara 100 hingga 400 milimeter secara purata mulai pertengahan bulan ini dan berisiko terjadinya bencana banjir.

“Pada tempoh sama, fenomena air pasang besar dijangka berlaku di kawasan persisir laut sepanjang Pelabuhan Klang. Berdasarkan ramalan dikeluarkan Pusat Hidrografi Nasional di Pulau Indah, paras air laut tertinggi dijangka mencapai paras 5.5 meter,” katanya.

Beliau berkata kedua-dua fenomena tersebut boleh menyebabkan air laut melimpah masuk ke sekitar kawasan penempatan dan membawa kepada risiko bencana banjir di kawasan penempatan penduduk.

Susulan itu, Shahman meminta mereka yang tinggal berdekatan atau terdedah dengan risiko banjir, untuk sentiasa peka dengan situasi serta cuaca dan mematuhi arahan sekiranya diarah berpindah oleh pihak berkuasa.

Shahman berkata jawatankuasa itu turut merangka pelaksanaan program pemerkasaan komuniti seperti menubuhkan Pasukan Tindak Balas Kecemasan Komuniti (CERT), yang melibatkan pelbagai peringkat komuniti setempat.

“Pasukan CERT ini akan diberikan latihan dan kemahiran asas pengurusan bencana peringkat komuniti oleh agensi kerajaan, antaranya Jabatan Kebajikan Masyarakat, Jabatan Bomba dan Penyelamat, Angkatan Pertahanan Awam dan Polis Diraja Malaysia, yang akan dilaksanakan pada 18 Sept ini di Taman Sri Muda manakala 24 dan 25 Sept di Pulau Ketam,” katanya.


PR1MA, SCID guna teknologi IBS bina rumah mampu milik

Perbadanan PR1MA Malaysia (PR1MA) bekerjasama dengan SANY Construction Industry Development (M) Sdn Bhd (SCID) untuk membina rumah mampu milik menggunakan teknologi sistem binaan berindustri (IBS) dalam perkongsian yang akan mewujudkan lebih 12,000 pekerjaan.

Dalam satu kenyataan bersama, PR1MA berkata perkongsian itu mempunyai potensi pelaburan sebanyak RM75 juta di mana SCID, anak syarikat SANY Group yang berpangkalan di China akan membina tiga kilang IBS di lokasi strategik.

“Penggunaan teknologi IBS akan menyumbang kepada pembinaan 20,000 unit rumah mampu milik di seluruh negara dengan nilai pembangunan bernilai RM5 bilion,” kata kenyataan itu.

Memetik Bernama, teknologi IBS ialah cara pembinaan moden dan boleh membantu meningkatkan produktiviti dengan mengurangkan masa pembinaan, katanya.

Perdana Menteri Datuk Seri Ismail Sabri Yaakob semasa lawatannya ke Dubai telah menyaksikan majlis menandatangani memorandum persefahaman (MOU) antara PR1MA dan SCIB di Pavilion Malaysia, Ekspo Dubai 2020.

PR1MA dan SCID akan bekerjasama untuk mewujudkan peluang pekerjaan baharu dan membangunkan inisiatif Pendidikan Teknikal dan Latihan Vokasional (TVET) di cawangan SCID di Malaysia dan luar negara.

Pengerusi PR1MA Datuk Fathul Bari Mat Jahya berkata kerjasama itu penting bagi mencapai hasrat kerajaan membantu keluarga Malaysia berpendapatan sederhana (M40) memiliki rumah pertama mereka.

Ia juga selaras dengan aspirasi kerajaan iaitu “Satu Keluarga, Satu Rumah” dan aspirasi Keluarga Malaysia yang dicetus oleh perdana menteri.

PR1MA, sebuah agensi di bawah Kementerian Perumahan dan Kerajaan Tempatan (KPKT) dipertanggungjawabkan untuk membina rumah mampu milik dan meningkatkan pemilikan rumah sejajar dengan Rancangan Malaysia ke-12 (RMK-12).


Penjelasan Perkara 49A Perlembagaan Persekutuan

Adakah Ahli Parlimen yang mengosongkan kerusinya kerana mengundi bertentangan dengan partinya di Parlimen:

1. Ini merupakan isu hilang kelayakan keahlian di Dewan Rakyat. Peruntukan yang berkaitan ialah Perkara 49A Perlembagaan Persekutuan yang baharu.

2. Perkara 49A Perlembagaan Persekutuan adalah pindaan baharu kepada Perlembagaan Persekutuan yang digubal untuk menghalang ahli parlimen daripada bertukar parti. Ia tidak menghalang seseorang ahli parlimen daripada mengundi bertentangan dengan arahan partinya sendiri.

3. Peruntukan tersebut digubal dalam dua bahagian. Perkara 49A (1) dan Perkara 49A (2).

4. Fasal 1 Perkara 49A memperuntukkan bahawa seseorang ahli Dewan Rakyat hendaklah berhenti menjadi ahli Dewan Rakyat itu dan kerusinya hendaklah menjadi kosong jika ahli parlimen tersebut;

a) setelah dipilih ke Dewan Rakyat sebagai anggota suatu parti politik, dia melepaskan keanggotaan sebagai, atau tidak lagi menjadi anggota parti politik itu; atau
b) setelah dipilih ke Dewan Rakyat bukan sebagai anggota sebuah parti politik (iaitu, calon bebas), dia menyertai parti politik sebagai ahli.

5. Fasal 2 Perkara 49A menyatakan tiga pengecualian di mana keahlian seseorang ahli parlimen dalam Dewan Rakyat itu tidak terhenti hanya disebabkan oleh:

a) pembubaran atau pembatalan pendaftaran parti politiknya.
b) pelepasan keanggotaan ahli parlimen itu daripada parti politiknya apabila dia dipilih sebagai Yang di-Pertua Dewan.
c) pemecatannya daripada keanggotaan dalam parti politiknya.

6. Ini menjelaskan bahawa kehilangan kelayakan tidak terpakai melainkan jika seseorang ahli secara sukarela melepaskan keanggotaannya atau berhenti menjadi ahli parti politik tersebut. Sekiranya seorang ahli dipecat daripada parti politiknya, dia tidak mengosongkan kerusinya.

7. Banyak parti politik menganggap ini sebagai satu kelemahan. Sesetengah parti politik telah cuba mengatasi apa yang mereka anggap sebagai kelemahan dengan meminda perlembagaan mereka di mana jika seseorang ahli tidak mematuhi arahan parti, dia akan secara automatik ‘berhenti’ menjadi ahli. Mereka tidak ‘dipecat’. Dengan cara ini beberapa parti politik telah cuba memastikan kesetiaan mengundi. Ini belum dicabar dan merupakan persoalan terbuka sama ada ia boleh dicabar di mahkamah.

8. Sepanjang pengetahuan kami, hanya DAP dan AMANAH yang telah meminda perlembagaan mereka dengan cara sebegini.

9. Oleh itu, jelas bahawa tiada risiko kehilangan kerusi jika ahli Dewan Rakyat mengundi bertentangan dengan partinya melainkan parti itu telah meminda perlembagaan mereka untuk menghalangnya.

Pakar Perlembagaan


Rosmah tiada fakta mengatakan hakim berat sebelah: Pendakwaan

Pihak pendakwaan hari ini memaklumkan bahawa Datin Seri Rosmah Mansor tidak pernah membangkitkan sebarang aduan mengenai keadilan atau kewajaran hakim Mohamed Zaini Mazlan berhubung kes perbicaraan pengubahan wang haram berjumlah RM7 juta.

Timbalan Pendakwa Raya, Poh Yin Tinn berkata, isteri bekas Perdana Menteri Datuk Seri Najib Razak itu tidak mengemukakan sebarang fakta untuk menyokong hujahannya bahawa hakim Mahkamah Tinggi yang mendengar kes pengubahan wang haram itu akan bersikap berat sebelah.

Memetik FMT, Poh dilaporkan berkata peguam Rosmah juga menerima Mohamed Zaini sebagai hakim perbicaraan bagi kes itu apabila mereka hadir untuk pengurusan kes yang dilakukan ketika beliau diperintahkan membela diri bagi kes rasuah.

“Sebarang penemuan yang dibuat oleh hakim berhubung kredibiliti pemohon (Rosmah) sebagai saksi dalam kes (rasuah) solar atau pengubahan wang haram atau sebarang perkara keterangan dikawal oleh prinsip penilaian keterangan,” kata Poh yang mengesahkan afidavit bagi menolak permohonan Rosmah untuk Zaini menarik diri.

Dalam afidavit yang dilihat FMT, Poh berkata, permohonan Rosmah tidak mendedahkan sebarang keadaan yang menunjukkan wujudnya bahaya berat sebelah di pihak hakim.

“Permohonan oleh tertuduh tidak memberikan asas yang mencukupi dan boleh dipertikaikan berhubung penarikan diri terbabit.

“Hujahan lanjut mengenai undang-undang akan dilakukan dalam pendengaran permohonan itu,” kata Poh yang memohon mahkamah menolak permohonan itu bagi membolehkan perbicaraan kes pengubahan wang haram berkenaan diteruskan.

Permohonan penarikan diri itu akan didengar pada 14 Disember.

Rosmah, 69, yang memfailkan permohonan itu pada 2 November lalu, memohon supaya kes itu didengar di hadapan hakim Mahkamah Tinggi yang lain.

Pada 18 Februari lalu, Mohamed Zaini membuat keputusan selepas mendapati pihak pendakwaan berjaya membuktikan kes prima facie terhadap Rosmah dan memerintahkannya membela diri dalam kes rasuah yang akan bersambung pada 8 Disember ini.

Beliau mendakwa, kenyataan dan bukti yang dikemukakan di mahkamah dalam kes rasuah boleh mempengaruhi Zaini secara langsung atau tidak langsung sekiranya hakim itu turut mendengar kes pengubahan wang haram berkenaan.

Rosmah berdepan 12 pertuduhan melibatkan diri dalam pengubahan wang haram berjumlah RM7,097,750 dan lima pertuduhan gagal menyerahkan penyata pendapatan kepada Lembaga Hasil Dalan Negeri (LHDN).

Beliau didakwa melakukan kesalahan itu di Affin Bank Berhad cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim di sini, dari 1 Mei 2014 hingga 1 Mei 2018.

Bagi pertuduhan pengubahan wang haram, Rosmah didakwa mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum menurut Seksyen 4(1) akta sama.

Seksyen itu memperuntukkan hukuman penjara maksimum 15 tahun dan boleh didenda tidak kurang lima kali ganda nilai aktiviti haram atau RM5 juta, mengikut mana lebih tinggi, jika sabit kesalahan.

Bagi pertuduhan berkaitan LHDN, Rosmah didakwa gagal mengemukakan penyata pendapatan seperti yang diperuntukkan mengikut Seksyen 77(1) Akta Cukai Pendapatan 1967 bagi tahun taksiran 2013 hingga 2017 kepada Ketua Pengarah Hasil Dalam Negeri pada atau sebelum 30 April 2014, 2015, 2016, 2017 dan 2018 dengan tiada sebab yang munasabah yang bertentangan dengan Seksyen 112 akta sama.


Angka kematian rakyat Palestin akibat serangan Israel meningkat

Jumlah kematian rakyat Palestin akibat serangan rejim Zionis Israel ke atas penempatan awam di Semenanjung Gaza kelmarin dan semalam, meningkat kepada 32 orang, termasuk wanita dan 10 kanak-kanak.

Kementerian Kesihatan Semenanjung Gaza – yang ditadbir Pergerakan Perjuangan Islam Palestin (Hamas) – berkata, jumlah mereka yang cedera juga meningkat kepada 220 orang.

Pesawat rejim pengganas Israel mula menyerang Semenanjung Gaza lewat malam Isnin lalu secara besar-besaran menerusi operasi ‘Operation Guardians of the Wall’.

Tiga rakyat Israel terbunuh, manakala lebih 31 lagi cedera selepas Briged Izzuddin Al-Qassam, sayap tentera Hamas, melakukan serangan roket ke ibu negara Israel, Tel Aviv awal pagi tadi.

Ketegangan pada mulanya meletus apabila 40 keluarga Palestin di penempatan Sheikh Jarrah di Baitulmaqdis cuba dihalau dari rumah mereka oleh pendatang haram Yahudi yang dibantu askar rejim Israel (IDF) minggu lalu.

Rakyat Palestin mengadakan tunjuk perasaan di sekitar penempatan itu dan Baitulmaqdis sehingga ada laporan mengatakan pertubuhan Zionis akan menyerang Masjid Al-Aqsa.

Ratusan rakyat Palestin kemudian berkumpul di dalam kompleks Haram Al Shariff bagi mempertahankan Masjid Al-Aqsa daripada diceroboh.

Kesempatan itu diambil IDF dan pendatang Yahudi untuk menceroboh kawasan kompleks berkenaan dengan bantuan IDF selain menyerang umat Islam yang beribadat di Masjid Al-Aqsa.

Rejim pengganas Israel menduduki Baitulmaqdis Timur sejak perang Arab-Israel pada 1967, dan mula memperluas penempatan Yahudi secara merampasnya daripada penduduk Palestin pada 1980. – Agensi


Nurul tak jadi penasihat bapa, nasihat Menteri Kewangan pula

Selepas dikritik dan dikecam hebat oleh rakyat Malaysia, Naib Presiden PKR, Nurul Izzah mengesahkan beliau bukan lagi Penasihat Kanan Ekonomi dan Kewangan kepada bapanya yang juga Perdana Menteri, Datuk Seri Anwar Ibrahim.

Bekas Ahli Parlimen Permatang Pauh itu yang menjadi tumpuan sebelum ini kerana kontroversi pelantikannya sebagai penasihat Perdana Menteri, berkata beliau kini menyertai Sekretariat Jawatankuasa Penasihat Menteri Kewangan yang dipengerusikan oleh Tan Sri Mohd Hassan Marican.

“Pengerusi Jawatankuasa Penasihat kepada Menteri Kewangan Tan Sri Mohd Hassan Marican, telah mengundang saya menyertai Sekretariat Jawatankuasa Penasihat bagi membantu usaha mereka dalam memperkukuh ekonomi negara dan rakyat. Saya dengan rendah diri menerima tanggungjawab ini.

“Menerusi peranan baharu ini, saya tidak lagi berkhidmat sebagai Penasihat Kanan Ekonomi dan Kewangan kepada YAB Perdana Menteri,” katanya dalam kenyataan media hari ini (12 Februari 2023).

Menurutnya beliau amat menghargai setiap peluang untuk menyumbang kepada negara demi melakar masa depan yang lebih baik untuk Malaysia.

“Saya mengambil kesempatan ini bagi menzahirkan sepenuh penghargaan atas setiap sokongan dan dokongan yang diberikan, baik daripada orang ramai mahupun seluruh pasukan perkhidmatan awam dan komuniti kerajaan.

“Rakyat Malaysia secara keseluruhannya mengharapkan masa depan yang cemerlang dan penyatuan yang utuh dipimpin oleh Perdana Menteri bersama Kerajaan Perpaduan.

“Saya berharap khidmat membantu Tan Sri Mohd Hassan berserta anggota jawatankuasa lain mampu memberi manfaat kepada negara tercinta. Terima kasih saya ucapkan kepada seluruh jawatankuasa. Sama-samalah kita menyumbang dalam sebarang kapasiti demi negara kita,” katanya.

Awal bulan lalu, Nurul Izzah dalam satu temu bual bersama sebuah media tempatan, memaklumkan beliau dilantik sebagai Penasihat Kanan Ekonomi dan Kewangan kepada Perdana Menteri, berkuat kuasa 3 Januari 2023.

Pelantikan itu bagaimanapun mengundang kritikan pelbagai pihak terutama pembangkang yang mempertikaikan keputusan berkenaan dan mengaitkannya dengan amalan nepotisme.

Anwar kemudian menjelaskan, anaknya tidak akan menerima sebarang elaun dan beliau sendiri mempelawa bekas Ahli Parlimen Permatang Pauh itu untuk membantunya sebagai penasihat di Jabatan Perdana Menteri dan Kementerian Kewangan.

Terdahulu sebelum pengumuman oleh Nurul Izzah, Hassan dalam satu kenyataan berasingan, memaklumlan bekas anak Perdana Menteri itu dijemput untuk mengetuai secara bersama sekretariat untuk menyokong operasi Jawatankuasa Penasihat Menteri Kewangan.

Sekretariat berkenaan terletak di Menara Berkembar PETRONAS dan berfungsi membantu jawatankuasa penasihat yang melapor terus kepada Menteri Kewangan dan akan bermesyuarat sekerap mungkin bergantung pada keperluan.

Jawatankuasa Penasihat Menteri Kewangan telah mengadakan mesyuarat sulungnya pada 10 Februari 2023, yang mana ia dipengerusikan oleh Hassan, yang juga Penasihat PETRONAS.

Mesyuarat itu dihadiri ahli jawatankuasa yang lain, iaitu Pengerusi Sarawak Energy Bhd, Datuk Amar Abdul Hamed Sepawi; Pengerusi Eksekutif FPSO Ventures Sdn Bhd, Datuk Ahmad Fuad Md Ali; Profesor Ulung Ekonomi Universiti Malaya, Datuk Profesor Ulung Rajah Rasiah dan Profesor Ekonomi di Sunway University Business School, Dr Yeah Kim Leng.

Jawatankuasa terbabit akan menasihati Menteri Kewangan mengenai cara untuk meningkatkan asas hasil negara dan mengurangkan perbelanjaan mengurus, berkaitan subsidi, termasuk menyemak dan menyusun semula subsidi sedia ada, selain penyediaan perlindungan sosial lebih holistik.


Bangsa Johor mesti sekat kluster mahkamah

Setelah menganalisis senarai calon BN di PRN Johor, kesimpulan yang boleh dibuat ialah: ‘Kluster mahkamah semakin mengukuhkan cengkaman ke atas UMNO.’

Tiada lagi orang Hishamuddin Hussein atau Khaled Nordin (dua warlord Johor), jauh sekali orang-orang PM, Ismail Sabri Yaakob. Sebaliknya, kesemua mereka loyalist Najib Razak dan Zahid Hamidi.

Pembersihan dibuat sehingga 70 peratus calon yang diketengahkan adalah muka baharu. Zahid dakwa ia bukti bahawa UMNO sudah berubah.

Padahal, muka baharu sebenarnya lebih mudah diikat kesetiaannya, cukup dengan bermodalkan watikah pelantikan calon ditandatangani Zahid selaku Pengerusi BN.

Baki 30 peratus calon pula, terdiri daripada muka lama yang berada dalam senarai putih. Kesetiaan mereka tidak perlu disangsikan lagi.

Sebagai ‘pengawas’ kepada pasukan yang ingin dibentuk ini, Puad Zakarshi, loyalist nombor satu Najib dan Zahid diturunkan buat kali pertama di kerusi DUN.

Banyak suara mengatakan Puad yang juga ahli MT UMNO ada kualiti sebagai Menteri Besar Johor atau sekurang-kurangnya Exco Kanan (a.k.a Menteri Besar di sebalik tabir).

Inilah projek ‘meNajib dan mengZahidkan’ UMNO di Johor. Untuk tunjuk mereka masih relevan, sambil menyusun kekuatan untuk berdepan sesiapa sahaja pada pemilihan parti akan datang, waima dari kem Ismail Sabri.

Cengkaman total amat penting kerana kluster mahkamah cukup yakin UMNO akan kembali berkuasa melalui PRU-15 (benarkah begitu?).

Sekiranya didapati bersalah di mahkamah sewaktu UMNO sudah kembali memerintah, masih ada cara sah boleh diusahakan untuk dapat pembebasan.

Formula pembebasan Anwar Ibrahim (guru Zahid) oleh PM kerajaan PH, Dr Mahathir Mohamad boleh dikitar semula kerana politik itu adalah seni serba kemungkinan.

Lebih-lebih lagi di tangan kluster mahkamah yang terdesak kerana sebelah kakinya sudah berada dalam penjara akibat mengkhianati rakyat dan negara.

Sebagai rekod, Mahkamah Tinggi, menjatuhi hukuman penjara 12 tahun dan denda RM210 juta ke atas Najib, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International.

Tiga hakim Mahkamah Rayuan juga mengekalkan sabit kesalahan dan hukuman penjara itu.

Zahid pula, diperintahkan Mahkamah Tinggi supaya membela diri terhadap 47 pertuduhan pecah amanah, rasuah dan penggubahan wang haram melibatkan dana Yayasan Akalbudi – sebuah yayasan yang ditubuh untuk membantu orang miskin.

Berdasarkan senario ini, kemaraan kluster mahkamah wajib disekat dan kuasa itu hanya ada pada tangan Bangsa Johor. Tidak mungkin Bangsa Johor yang ada class sanggup bersekongkol dengan kemungkaran.

Malulah sikit BossKu!

Saladin Hasan Salleh

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Azeez Rahim akan dapat perbicaraan adil, kata pihak pendakwaan

Mahkamah Rayuan hari ini diberitahu bahawa pertuduhan rasuah dan pengubahan wang haram dihadapi Ahli Majlis Tertinggi (MT) UMNO, Datuk Seri Abdul Azeez Abdul Rahim, tidak cacat.

Selain itu, pihak pendakwaan juga memaklumkan bahawa tidak wujud ketidakadilan perbicaraan terhadap bekas Pengerusi Tabung Haji itu kerana pihak pendakwaan akan memastikan dia memperoleh mendapat perbicaraan yang adil.

Timbalan Pendakwa Raya Aslinda Ahad berhujah pihak pendakwaan akan memanggil saksi dan akan membuktikan kes itu berdasarkan keterangan dan saksi pendakwaan juga akan tertakluk kepada pemeriksaan balas oleh peguam Abdul Azeez.

Memetik Bernama, beliau berkata tidak wujud ketidakadilan atau prejudis terhadap Abdul Azeez di mana-mana peringkat kerana dia tidak dinafikan untuk mendapat perbicaraan yang adil.

“Pendakwa raya akan pastikan satu perbicaraan yang adil akan dijalankan terhadap perayu,” katanya.

Aslinda berhujah dalam rayuan yang dikemukakan oleh Azeez terhadap keputusan Mahkamah Tinggi yang menolak permohonannya pada 12 Mac lalu untuk membatalkan tiga pertuduhan rasuah membabitkan RM5.2 juta yang mempunyai kaitan dengan projek jalan raya di Perak dan Kedah serta 10 pertuduhan pengubahan wang haram membabitkan RM13.9 juta yang didakwa diterimanya daripada syarikat Menuju Asas Sdn Bhd.

Aslinda berkata tidak perlu dinyatakan dalam kertas pertuduhan apakah aktiviti haram yang dihadapi Azeez berhubung pertuduhan pengubahan wang haram.

Beliau berkata pertuduhan pengubahan wang haram itu boleh bertahan sambil menambah pihak pendakwaan melalui keterangan saksi akan menjelaskan apakah aktiviti yang menyalahi undang-undang itu.

Mengenai pertuduhan rasuah terhadap Abdul Azeez, Aslinda berkata dia menghadapi tuduhan rasuah dan pengubahan wang tunai untuk empat projek.

Sementara itu, Abdul Azeez yang diwakili peguam Amer Hamzah Arshad dalam jawapannya berkata anak guamnya adalah mangsa pendakwaan politik dan keseluruhan perbicaraan tidak boleh dibenarkan untuk diteruskan kerana ia adalah tidak adil baginya.

Beliau berkata perincian pertuduhan tidak dipenuhi iaitu kekurangan butiran dan menambah bahawa mahkamah tidak boleh membenarkan pertuduhan itu bertahan.

Bagi pertuduhan rasuah, Abdul Azeez, 55, didakwa melakukan perbuatan itu di CIMB Bank, Jalan Tun Perak, Kuala Lumpur pada 8 Dis 2010 dan Affin Bank, Puchong City Centre, Selangor pada 13 Jun 2017 dan 10 April 2018.

Bagi pertuduhan pengubahan wang haram, dia didakwa melakukan perbuatan itu di Lembah Klang antara 8 Mac 2010 dan 30 Ogos 2018.

Di akhir pendengaran rayuan itu, Amer Hamzah berkata beliau menerima arahan daripada anak guamnya yang memohon kebenaran mahkamah secara peribadi untuk bercakap.

Bagaimanapun, Hakim Datuk Seri Kamaludin Md Said berkata berdasarkan pertuduhan itu, Azeez adalah tidak bersalah sehingga dibuktikan bersalah, jadi tidak perlu memberi penjelasan sambil menambah adalah lebih baik untuk tidak bersuara pada ketika ini.

Selepas pihak pembelaan dan pendakwaan selesai berhujah, Hakim Kamaludin yang bersidang bersama Hakim Datuk Abu Bakar Jais dan Hakim Datuk Che Mohd Ruzima Ghazali, menangguhkan keputusan ke tarikh yang ditetapkan kemudian.


Saksi beritahu Klausa 117 M&A 1MDB memerlukan arahan PM buat kelulusan

Klausa 117 Memorandum dan Artikel Pertubuhan (M&A) dalam 1Malaysia Development Berhad (1MDB) memberi kuasa kepada Perdana Menteri (PM) untuk meluluskan sebarang keputusan berkaitan syarikat pelaburan sarat hutang itu.

Saksi perbicaraan kes 1MDB melibatkan Datuk Seri Najib Razak memberitahu Mahkamah Tinggi Kuala Lumpur sebarang keputusan hanya akan berkuat kuasa dengan kelulusan bertulis PM dan menjelaskan Klausa 117 hanya terdapat dalam syarikat itu tapi tidak dalam syarikat lain bawah MKD.

Timbalan Setiausaha Bahagian di Menteri Kewangan Diperbadankan (MKD) Datuk Siti Zauyah Mohd Desa berkata tidak mengetahui bagaimana Klausa 117 itu dimasukkan kerana ia disediakan lebih awal oleh setiausaha syarikat 1MDB sebelum dipindah milik kepada MKD.

Jelasnya, klausa itu menyatakan sebarang pelantikan dan penyingkiran mana-mana pengarah termasuk pengarah urusan dan pengurusan kanan syarikat, tidak akan berkuat kuasa tanpa mendapat kelulusan bertulis daripada PM.

Ia juga menetapkan sebarang komitmen kewangan (termasuk pelaburan) dan penstrukturan semula yang berkemungkinan menjejaskan jaminan oleh kerajaan bagi faedah syarikat dan kepentingan serta keselamatan negara, juga memerlukan kelulusan bertulis PM.

“Sepanjang pengetahuan saya, artikel yang terkandung dalam dokumen M&A 1MDB seperti artikel 68, 93 dan 117 tidak pernah terkandung dalam mana-mana M&A syarikat MKD yang lain.

“Artikel ini hanya diguna pakai dalam syarikat 1MDB sahaja. Saya ingin nyatakan bahawa penyediaan M&A bagi sesebuah syarikat MKD wajar dirujuk kepada Kementerian Kewangan selaras Akta Menteri Kewangan Diperbadankan 1989.

“Namun begitu, pindaan dalam M&A 1MDB tidak dirujuk kepada Bahagian MKD,” katanya menurut laporan BH.

Siti Zauyah memberikan keterangan terhadap Najib, 68, yang menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Dalam perbicaraan sebelum ini, Mahkamah Tinggi diberitahu bahawa Najib mempunyai ‘ultimate power’ (kuasa mutlak) dalam membuat keputusan, terutama membabitkan pelaburan, keputusan kewangan dan kepentingan negara membabitkan hal ehwal 1MDB.

Ia selari dengan Artikel 117 M&A 1MDB kerana setiap keputusan penting perlu di bawah arahan dan kelulusan PM.

Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.


Rumah Terbuka PM, Menteri diteruskan hingga selesai

Majlis Rumah Terbuka Perdana Menteri dan Jemaah Menteri yang sepatutnya berakhir jam 4 petang tadi, dilanjutkan sehingga selesai berikutan sambutan luar biasa yang diterima.

Pejabat Perdana Menteri memaklumkan, keputusan itu dibuat Perdana Menteri Datuk Seri Ismail Sabri Yaakob berikutan tidak sampai hati melihat masih ramai Keluarga Malaysia yang menunggu giliran berhari raya.

Jurucakapnya berkata, ini kali pertama dalam sejarah apabila lebih 100,000 pengunjung menghadiri Majlis Rumah Terbuka Perdana Menteri dan Jemaah Menteri terutama selepas dua tahun tiada program sedemikian diadakan berikutan penularan Covid-19.

“Keluarga Malaysia mula beratur seawal jam 8 pagi menyebabkan program yang dijadualkan bermula jam 10 pagi diawalkan pada jam 9 pagi tadi.

“Perdana Menteri mengambil keputusan melanjutkan sehingga selesai meskipun majlis sepatutnya berakhir pada jam 4 petang tadi. Majlis Rumah Terbuka Perdana Menteri dan Jemaah Menteri ini mendapat sambutan luar biasa yang tidak dijangka,” katanya.

Terdahulu, Perdana Menteri dan isteri, Datin Seri Muhaini Zainal Abidin tiba di Laman Sari kira-kira jam 10 pagi tadi.

Beliau turut meluangkan masa bersalam-salaman dengan orang ramai yang hadir dan memberi duit duit raya kepada kanak-kanak serta orang kurang upaya (OKU).


SPRM tahan suami isteri bocor maklumat tender

Seorang pegawai kanan sebuah agensi kerajaan berkaitan infrastruktur dan suaminya ditahan Suruhanjaya Pencegahan Rasuah Malaysia (SPRM) semalam bagi membantu siasatan kes pembocoran maklumat membabitkan tender agensi itu bernilai lebih RM1.2 juta.

Menurut sumber SPRM, wanita berkenaan yang terbabit dalam pemilihan kontrak agensi itu dipercayai membocorkan maklumat tender bernilai RM1.2 juta dengan balasan syarikat milik suaminya dilantik sebagai subkontraktor kepada sebuah lagi syarikat yang berjaya mendapat projek berkaitan sistem elektronik pada 2020, menurut laporan Bernama.

Menurut sumber SPRM itu, suami isteri yang masing-masing berumur 44 tahun dan 42 tahun itu ditahan di ibu pejabat SPRM di sini petang semalam.

Pasangan itu kini ditahan reman sehingga 27 Mac ini setelah perintah reman terhadap mereka dikeluarkan Majistret Shah Wira Abdul Halim selepas mendengar permohonan SPRM di Mahkamah Majistret Putrajaya hari ini.

Sumber SPRM itu berkata pasangan suami isteri itu ditahan di bawah Seksyen 23 Akta SPRM 2009.


Ditolak DAP, Wong Tack pilih ‘tiket rakyat’

Wong Tack yang ditolak DAP untuk dicalonkan sekali lagi di kerusi Parlimen Bentong memutuskan untuk bertanding sebagai calon Bebas di kerusi itu pada Pilihan Raya Umum ke-15 (PRU-15) nanti.

Penyandang Parlimen Bentong itu pada sidang media hari ini menegaskan beliau bakal bertanding di bawah tiket rakyat.

“DAP memutuskan untuk tidak meletakkan saya di kerusi Parlimen Bentong pada PRU-15. Saya diberitahu saya tidak akan sesuai dengan strategi besar mereka pada pilihan raya umum.

“Sejak empat tahun lalu, saya bersungguh-sungguh menjalankan tugas sebagai wakil rakyat Bentong. Bentong adalah kampung halaman saya. Saya tetap komited untuk terus berkhidmat kepada rakyat.

“Saya dengan ini mengumumkan bahawa saya, Wong Tack akan bertanding di bawah ‘tiket rakyat’,” katanya lapor Malaysiakini.

Hari ini Setiausaha Agung DAP, Anthony Loke mengumumkan Young Syefura sebagai calon DAP di Bentong untuk menentang bekas presiden MCA, Tan Sri Liow Tiong Lai sementara Wong ditawarkan kerusi Cameron Highlands namun beliau tidak bersetuju.


Indonesia tunda tunaikan ibadah umrah sehingga 2022

Kerajaan Indonesia hari ini mengesahkan penangguhan ibadah umrah republik itu ke Mekah sehingga tahun depan susulan ancaman jangkitan Covid-19.

Pengumuman itu dilaksanakan susulan rayunan Presiden Joko Widodo (Jokowi) dan Menteri Agama, Yaqut Choilil Qoumas menggesa supaya rakyatnya tidak melancong ke luar negara.

Ketua Pengarah Haji dan Umrah (PHU) di Kementerian Agama, Hilman Latief memaklumkan keputusan mengenai isu itu dibuat selepas ia dibincangkan ketika pertemuan dengan Persatuan Penganjur Kembara Umrah (PPIU).

“Keputusan menangguhkan ibadah umrah ini dibuat dengan mengutamakan kesihatan jemaah ketika pandemik COVID-19 selepas kemunculan varian baharu Omicron.

“Persatuan PPIU menyokong saranan pemerintah untuk menangguhkan pelepasan ke luar negara biarpun rancangan umrah tertangguh lagi, semua pihak perlu faham pandemik belum berakhir, malah varian baharu yang lebih berbahaya kini sudah dikesan.

“Ada harapan pelepasan dilakukan walaupun jumlahnya berkurangan tetapi secara umumnya, persatuan PPIU memahami dan mematuhi rayuan untuk tidak ke luar negara,” jelasnya.

Beliau berharap rayuan larangan perjalanan ke luar negara bukan saja terpakai kepada jemaah umrah tetapi juga kepada semua rancangan penerbangan ke luar negara.

Tambahnya, sebagai pengawal selia dan penyelia pelaksanaan ibadah umrah, Kementerian Agama terus berhubung dengan semua pihak berkaitan untuk terus berusaha ke arah pelaksanaan umrah yang sihat lagi selamat.

“Pelaksanaan umrah ketika pandemik juga menjadi titik tolak pelaksanaan ibadah haji pada tahun depan, dengan mengambil kira keadaan semasa pandemik Covid-19 ketika itu.

“Penangguhan ini sememangnya satu keputusan yang pahit tetapi dilaksanakan untuk kebaikan bersama. Kami berharap semua dapat memahami dan semoga ada pengajaran daripada keputusan ini,” jelasnya.


Ramai balik kampung macam sambut hari raya

Menjelang Pilihan Raya Umum Ke-15 (PRU-15) pada Sabtu ini, orang ramai tidak melepaskan peluang untuk pulang ke kampung halaman masing-masing bagi menunaikan hak demokrasi masing-masing.

Menurut laporan, lebuh raya utama seluruh negara menyaksikan pertambahan kenderaan hampir sama seperti musim perayaan.

Jurucakap Lembaga Lebuhraya Malaysia (LLM) berkata aliran sesak dikesan di Lebuhraya Utara Selatan (PLUS) hala utara di beberapa kawasan terutamanya dari Slim River ke Sungkai sepanjang 7.4 kilometer (km) dan Tapah ke Gopeng sepanjang 6.4km.

Kesesakan turut berlaku di Senai ke Kulai, Bukit Lanjan ke kawasan rehat dan rawat (R&R) Rawang dan Bidor ke Tapah, katanya.

“Sementara itu, di Senai ke Skudai pula sebuah kemalangan dilaporkan berlaku di KM20.6 menyebabkan kesesakan sepanjang 5.5km walaupun tiada lorong yang terhalang.

“Kemalangan dari Bandar Ainsdale ke Nilai yang berlaku lewat petang tadi telah selesai dan trafik kembali lancar,” katanya menurut laporan Bernama.

Menurutnya, trafik di PLUS arah selatan pula perlahan di beberapa kawasan antaranya di Sedenak ke Kulai dan Putra Mahkota ke Nilai ekoran kemalangan membabitkan tiga kenderaan.

“Sedikit kesesakan turut dikesan di Laluan Kedua Malaysia-Singapura (Linkedua) menghala masuk Malaysia iaitu di Kompleks Kastam dan Imigresen (CIQ) Kompleks Sultan Abu Bakar (KSAB), Gelang Patah,” katanya.

Sementara itu, jurucakap Lebuhraya Pantai Timur (LPT) ketika dihubungi berkata kesesakan trafik signifikan berlaku dari Gombak ke Bukit Tinggi sepanjang 14.6km, Kuantan ke Lentang (4.5km) dan Lentang ke Bentong (2.8km)

Bilangan kenderaan masuk ke lebuh raya utama seluruh negara dijangka akan bertambah mulai tengah malam ini susulan tawaran tol percuma oleh 30 syarikat konsesi lebuh raya sempena PRU15 bermula 12.01 tengah malam 18 Nov sehingga jam 11.59 malam 19 Nov.